**Anexa nr. 1**

**L E G E**

**privind supravegherea prudențială**

**a societăților de servicii de investiții financiare,**

**precum şi pentru modificarea și completarea unor acte normative**

*PROIECT*

**Parlamentul României** adoptă prezenta lege.

**TITLUL I**

**Obiect, domeniu de aplicare și definiții**

**Art. 1 -** Prezenta lege reglementează:

a) capitalul inițial al societăților de servicii de investiții financiare, denumite în continuare *S.S.I.F.*;

b) competențele și instrumentele pentru supravegherea prudențială a S.S.I.F. de către Autoritatea de Supraveghere Financiară, denumită în continuare *A.S.F.;*

c) supravegherea prudențială a S.S.I.F. de către A.S.F. într-o manieră coerentă cu normele stabilite în Regulamentul (UE) 2019/2033 al Parlamentului European și al Consiliului din 27 noiembrie 2019 privind cerințele prudențiale ale firmelor de investiții și de modificare a Regulamentelor (UE) nr. 1093/2010, (UE) nr. 575/2013, (UE) nr. 600/2014 și (UE) nr. 806/2014, denumit în continuare *Regulamentul (UE) 2019/2033*;

d) cerințele de publicare aplicabile A.S.F. în domeniul reglementării și supravegherii prudențiale a S.S.I.F.

**Art. 2 -** (1)Prezenta lege se aplică S.S.I.F. autorizate și supravegheate conform prevederilor Legii nr. 126/2018 privind piețele de instrumente financiare, cu modificările și completările ulterioare, denumită în continuare *Legea nr. 126/2018*.

(2) Prin excepție de la prevederile alin. (1), prevederile titlurilor IV și V din prezenta lege nu se aplică S.S.I.F. prevăzute la art. 1 alin. (2) și (5) din Regulamentul (UE) 2019/2033, care sunt supravegheate în legătură cu respectarea cerințelor prudențiale prevăzute de Ordonanţa de urgenţă a Guvernului nr. 99/2006 privind instituţiile de credit şi adecvarea capitalului, aprobată cu modificări și completări prin Legea nr. 227/2007, cu modificările și completările ulterioare, denumită în continuare *Ordonanța de urgență a Guvernului nr. 99/2006,* și de reglementările A.S.F. emise în aplicarea acesteia*,* în conformitate cu prevederile art. 1 alin. (2) al doilea paragraf din Regulamentul (UE) 2019/2033.

**Art. 3** - În sensul prezentei legi, termenii și expresiile de mai jos au următoarele semnificații:

1. *autoritate competentă* - A.S.F. sau o autoritate sau un organism public al unui stat membru care este recunoscut oficial și abilitat în temeiul dreptului intern să supravegheze firmele de investiții în conformitate cu prevederile Directivei 2019/2034/UE a Parlamentului European și a Consiliului din 27 noiembrie 2019 privind supravegherea prudențială a firmelor de investiții și de modificare a Directivelor 2002/87/CE, 2009/65/CE, 2011/61/UE, 2013/36/UE, 2014/59/UE și 2014/65/UE, denumită în continuare *Directiva 2019/2034/UE*, ca parte a sistemului de supraveghere existent în statul membru respectiv;

2. *autorizare* - autorizarea unei S.S.I.F. în conformitate cu art. 10 alin. (1), (4), (5) și (10) și art. 12 - 14 din Legea nr. 126/2018;

3. *capital inițial* - capitalul necesar pentru autorizarea ca S.S.I.F., cuantumul și tipul de capital inițial fiind prevăzute la art. 11 și 13;

4. *comerciant de mărfuri și de certificate de emisii* - un comerciant de mărfuri și de certificate de emisii astfel cum este definit la art. 4 alin. (1) pct. 150 din Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și societățile de investiții și de modificare a Regulamentului (UE) nr. 648/2012, denumit în continuare *Regulamentul (UE) nr. 575/2013*;

5. *conducere superioară* - persoanele fizice conform prevederilor art. 3 alin. (1) pct. 11 din Legea nr. 126/2018;

6. *conformitatea cu testul capitalului la nivel de grup* - respectarea de către o societate-mamă a unui grup de firme de investiții a cerințelor prevăzute la art. 8 din Regulamentul (UE) 2019/2033;

7. *control* - relația care există între o societate-mamă și o filială, astfel cum este descrisă la art. 22 din Directiva 2013/34/UE a Parlamentului European și a Consiliului din 26 iunie 2013 privind situațiile financiare anuale, situațiile financiare consolidate și rapoartele conexe ale anumitor tipuri de întreprinderi, de modificare a Directivei 2006/43/CE a Parlamentului European și a Consiliului și de abrogare a Directivelor 78/660/CEE și 83/349/CEE ale Consiliului, denumită în continuare *Directiva 2013/34/UE,* sau în normele contabile care se aplică S.S.I.F. în temeiul Regulamentului (CE) nr. 1606/2002 al Parlamentului European și al Consiliului din 19 iulie 2002 privind aplicarea standardelor internaționale de contabilitate, sau o relație de aceeași natură între orice persoană fizică sau juridică și o întreprindere;

8. *filială* - o filială astfel cum este definită la art. 3 alin. (1) pct. 25 din Legea nr. 126/2018;

9. *firmă de investiții* - o firmă de investiții astfel cum este definită la art. 3 alin. (1) pct. 26 din Legea nr. 126/2018;

10. *firmă de investiții-mamă din Uniune* - o firmă de investiții-mamă din Uniune astfel cum este definită la art. 4 alin. (1) pct. 56 din Regulamentul (UE) 2019/2033;

11. *grup* - o societate-mamă și toate filialele acesteia;

12. *grup de firme de investiții* - un grup de firme de investiții astfel cum este definit la art. 4 alin. (1) pct. 25 din Regulamentul (UE) 2019/2033;

13. *instituție de credit* - o instituție de credit astfel cum este definită la art. 4 alin. (1) pct. 1 din Regulamentul (UE) nr. 575/2013;

14. *instituție financiară* - o instituție financiară astfel cum este definită la art. 4 alin. (1) pct. 14 din Regulamentul (UE) 2019/2033;

15. *instrumente financiare derivate* - instrumente financiare derivate astfel cum sunt definite la art. 2 alin. (1) pct. 29 din Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012, denumit în continuare *Regulamentul (UE) nr. 600/2014*;

16. *legături strânse* - legături strânse astfel cum sunt definite la art. 3 alin. (1) pct. 39 din Legea nr. 126/2018;

17. *organ de conducere* - un organ de conducere astfel cum este definit la art. 3 alin. (1) pct. 51 din Legea nr. 126/2018;

18. *organ de conducere în funcția sa de supraveghere* - organul de conducere în cursul exercitării rolului său de supraveghere și monitorizare a procesului decizional al conducerii;

19. *politică de remunerare neutră din punctul de vedere al genului* - o politică de remunerare bazată pe egalitatea de remunerare între lucrătorii de sex masculin și cei de sex feminin, pentru aceeași muncă sau pentru o muncă de aceeași valoare;

20. *risc sistemic* - risc sistemic astfel cum este definit la art. 7 alin. (1) pct. 301 din Ordonanţa de urgenţă a Guvernului nr. 99/2006;

21. *servicii și activități de investiții* - servicii și activități de investiții astfel cum sunt definite la art. 3 alin. (1) pct. 65 din Legea nr. 126/2018;

22. *situație consolidată* - o situație consolidată astfel cum este definită la art. 4 alin. (1) pct. 11 din Regulamentul (UE) 2019/2033;

23. *societate financiară holding mixtă* - o societate financiară holding mixtă astfel cum este definită la art. 2 alin. (1) pct. 16 din Ordonanța de urgență nr. 98/2006 privind supravegherea suplimentară a instituțiilor de credit, a societăților de asigurare și/sau de reasigurare, a societăților de servicii de investiții financiare și a societăților de administrare a investițiilor dintr-un conglomerat financiar, cu modificările și completările ulterioare, denumită în continuare *OUG nr. 98/2006*;

24. *societate financiară holding mixtă-mamă din Uniune* - o societate financiară holding mixtă-mamă din Uniune astfel cum este definită la art. 4 alin. (1) pct. 58 din Regulamentul (UE) 2019/2033.

25. *societate holding cu activitate mixtă* - o societate-mamă, alta decât o societate financiară holding, o societate de investiții holding, o instituție de credit, o firmă de investiții, o S.S.I.F. sau o societate financiară holding mixtă în sensul prevederilor OUG nr. 98/2006, ale cărei filiale includ cel puțin o firmă de investiții sau o S.S.I.F.;

26. *societate de investiții holding* - o societate de investiții holding astfel cum este definită la art. 4 alin. (1) pct. 23 din Regulamentul (UE) 2019/2033;

27. *societate de investiții holding-mamă din Uniune* - o societate de investiții holding-mamă din Uniune astfel cum este definită la art. 4 alin. (1) pct. 57 din Regulamentul (UE) 2019/2033;

28. *societate-mamă* - o societate-mamă astfel cum este definită la art. 3 alin. (1) pct. 73 din Legea nr. 126/2018;

29. *societate prestatoare de servicii auxiliare* - o societate a cărei activitate principală constă în deținerea sau administrarea de bunuri, administrarea de servicii de prelucrare a datelor sau o activitate similară care este auxiliară activității principale a uneia sau mai multor S.S.I.F.;

30. *societate de servicii de investiții financiare* – S.S.I.F. astfel cum este definită la art. 3 alin. (1) pct. 74 din Legea nr. 126/2018.

31. *stat membru gazdă* - un stat membru gazdă astfel cum este definit la art. 3 alin. (1) pct. 76 din Legea nr. 126/2018;

32. *stat membru de origine* - un stat membru de origine astfel cum este definit la art. 3 alin. (1) pct. 77 lit. a) din Legea nr. 126/2018;

33. *sucursală* - o sucursală astfel cum este definită la art. 3 alin. (1) pct. 78 din Legea nr. 126/2018;

34. *supraveghetorul grupului* - autoritatea competentă responsabilă cu supravegherea respectării testului capitalului la nivel de grup de către firmele de investiții-mamă din Uniune și de către firmele de investiții controlate de societăți de investiții holding-mamă din Uniune sau de societăți financiare holding mixte-mamă din Uniune.

**TITLUL II**

**Autorități competente. Cooperarea dintre autoritățile competente**

**Art. 4 -** (1)A.S.F. este autoritatea competentă care supraveghează respectarea prevederilor prezentei legi și ale Regulamentului (UE) 2019/2033 prin exercitarea prerogativelor prevăzute de prezenta lege, precum și de Ordonanța de urgență a Guvernului nr. 93/2012 privind înfiinţarea, organizarea şi funcţionarea Autorităţii de Supraveghere Financiară, aprobată cu modificări şi completări prin Legea nr. 113/2013, cu modificările și completările ulterioare.

(2) În termen de 30 de zile de la data intrării în vigoare a prezentei legi, A.S.F. notifică Comisia Europeană, Autoritatea Bancară Europeană, denumită în continuare *ABE*, Autoritatea Europeană pentru Valori Mobiliare şi Pieţe, denumită în continuare*AEVMP,* cu privire la desemnarea conform alin. (1).

**Art. 5** **-** (1) A.S.F. supraveghează activitățile S.S.I.F. și, atunci când este cazul, activitățile societăților de investiții holding și ale societăților financiare holding mixte pentru a verifica respectarea prevederilor prezentei legi și ale Regulamentului (UE) 2019/2033.

(2) A.S.F. deține toate competențele necesare, inclusiv competența de a efectua verificări la fața locului în conformitate cu prevederile art. 19 şi 20, pentru a obține informațiile necesare în scopul de a verifica respectarea de către S.S.I.F. și, atunci când este cazul, de către societățile de investiții holding și societățile financiare holding mixte a prevederilor prezentei legi și ale Regulamentului (UE) 2019/2033, precum și pentru a investiga eventualele încălcări ale acestor prevederi.

(3) În îndeplinirea atributiilor cu privire la supravegherea prudențială, investigațiile şi aplicarea sancţiunilor prevăzute de prezenta lege și de Regulamentul (UE) 2019/2033, A.S.F. deține competențele necesare, acționează în mod independent și dispune de cunoştinţele de specialitate, resursele şi capacitatea operațională necesare.

**Art. 6** - (1) S.S.I.F. furnizează A.S.F. toate informațiile necesare pentru evaluarea respectării de către S.S.I.F. a prevederilor prezentei legi și ale Regulamentului (UE) 2019/2033.

(2) S.S.I.F. dispun de mecanisme de control intern și de proceduri administrative și contabile care permit A.S.F. să verifice în orice moment respectarea prevederilor prezentei legi și ale Regulamentului (UE) 2019/2033.

(3) S.S.I.F. asigură înregistrarea tuturor tranzacțiilor și documentarea sistemelor și proceselor care fac obiectul prezentei legi și al Regulamentului (UE) 2019/2033 într-un mod care să permită A.S.F. să evalueze în orice moment respectarea prevederilor prezentei legi și ale Regulamentului (UE) 2019/2033.

**Art. 7 –** (1)A.S.F. poate decide să aplice cerințele Regulamentului (UE) nr. 575/2013 în temeiul art. 1 alin. (2) primul paragraf lit. c) din Regulamentul (UE) 2019/2033 unei S.S.I.F. care desfășoară oricare dintre activitățile prevăzute la pct. 3 și 6 din secțiunea A a anexei nr. 1 a Legii nr. 126/2018 în cazul în care valoarea totală a activelor consolidate ale S.S.I.F., calculată ca medie a ultimelor 12 luni, este mai mare sau egală cu echivalentul în lei a 5 miliarde euro și dacă sunt îndeplinite unul sau mai multe dintre următoarele criterii:

a) respectivele activități desfășurate de S.S.I.F. au o asemenea amploare încât, dacă S.S.I.F. intră în dificultate sau este în curs de a intra în dificultate, acest lucru ar putea conduce la un risc sistemic;

b) S.S.I.F. este un membru compensator, astfel cum este definit la art. 4 alin. (1) pct. 3 din Regulamentul (UE) 2019/2033;

c) A.S.F. consideră că acest lucru este justificat în raport cu dimensiunea, natura, amploarea și complexitatea activităților S.S.I.F. în cauză, luând în considerare principiul proporționalității și având în vedere unul sau mai mulți dintre următorii factori:

(i) importanța S.S.I.F. pentru economia României sau a Uniunii Europene;

(ii) importanța activităților transfrontaliere ale S.S.I.F.;

(iii) gradul de interconectare a S.S.I.F. cu sistemul financiar.

(2) Prevederile alin. (1) nu se aplică comercianților de mărfuri și de certificate de emisii, organismelor de plasament colectiv sau societăților de asigurare.

**Art. 8** – (1) În cazul în care A.S.F. decide să aplice cerințele Regulamentului (UE) nr. 575/2013 unei S.S.I.F. în conformitate cu prevederile art. 7 alin. (1), respectiva S.S.I.F. este supravegheată pentru respectarea cerințelor prudențiale conform prevederilor Ordonanţei de urgenţă a Guvernului nr. 99/2006 şi ale reglementărilor A.S.F. emise în aplicarea acesteia.

(2)În cazul în care A.S.F. decide să revoce o decizie luată în conformitate cu prevederile art. 7 alin. (1), aceasta informează fără întârziere S.S.I.F.

(3) Orice decizie adoptată de A.S.F. în temeiul art. 7 alin. (1) încetează să se aplice în cazul în care S.S.I.F. nu mai respectă pragul prevăzut la art. 7 alin. (1), calculat pe o perioadă de 12 luni consecutive.

 (4) A.S.F. informează fără întârziere ABE cu privire la orice decizie luată în temeiul art. 7 alin. (1) şi al alin. (1) – (3) din prezentul articol.

**Art. 9** – (1) În exercitarea competențelor prevăzute de prezenta lege și de Regulamentul (UE) 2019/2033,A.S.F. cooperează strâns cu Banca Națională a României, denumită în continuare *B.N.R.*

(2) A.S.F. și B.N.R. fac schimb, fără întârziere, de orice informații esențiale sau relevante pentru exercitarea funcțiilor și atribuțiilor care le revin potrivit prevederilor prezentei legi și ale Regulamentului (UE) 2019/2033.

**Art. 10 –** (1) În exercitarea atribuțiilor care îi revin, A.S.F. ia în considerare convergența instrumentelor și a practicilor de supraveghere în punerea în aplicare a prevederilor prezentei legi și a prevederilor legale adoptate în temeiul Directivei 2019/2034/UE și al Regulamentului (UE) 2019/2033.

(2) A.S.F., ca parte la Sistemul european de supraveghere financiară, denumit în continuare *SESF*, cooperează în spiritul încrederii și al respectului deplin și reciproc, în special pentru a asigura schimbul de informații pertinente, fiabile și exhaustive cu alte părți la SESF.

(3) A.S.F. participă la activitățile ABE și, dacă este cazul, la activitățile colegiilor de supraveghetori prevăzute la 60 şi 61 din prezenta lege și la art. 1851-1856 din Ordonanța de urgență a Guvernului nr. 99/2006.

(4) A.S.F. depune toate eforturile necesare pentru a asigura respectarea ghidurilor și recomandărilor emise de ABE în temeiul art. 16 din Regulamentul (UE) nr. 1093/2010 și pentru a da curs avertizărilor și recomandărilor emise de Comitetul european pentru risc sistemic, denumit în continuare *CERS,*  în temeiul art. 16 din Regulamentul (UE) nr. 1092/2010 al Parlamentului European şi al Consiliului din 24 noiembrie 2010 privind supravegherea macroprudențială la nivelul Uniunii Europene a sistemului financiar și de înființare a unui Comitet european pentru risc sistemic.

(5) A.S.F. cooperează îndeaproape cu CERS.

(6) Sarcinile și competențele conferite A.S.F. nu aduc atingere îndeplinirii atribuțiilor care îi revin în calitate de membru CERS sau în temeiul prezentei legi și al Regulamentului (UE) 2019/2033.

**Art. 11** - În exercitarea atribuțiilor generale care îi revin, A.S.F. ia în calcul în mod corespunzător efectul potențial al deciziilor sale asupra stabilității sistemului financiar din alte state membre implicate, precum și pentru Uniunea Europeană în ansamblu și, în special, în situații de urgență, pe baza informațiilor disponibile la momentul respectiv.

**TITLUL III**

 **Capitalul inițial**

**Art. 12 -** (1)Capitalul inițial al unei S.S.I.F. conform art. 46 din Legea nr. 126/2018 pentru ca aceasta să fie autorizată să furnizeze oricare dintre serviciile de investiții sau să desfășoare oricare dintre activitățile de investiții prevăzute la pct. 3 și 6 din secțiunea A a anexei nr. 1 a Legii nr. 126/2018 este egal cu echivalentul în lei al sumei de 750.000 euro.

(2) Capitalul inițial al unei S.S.I.F. conform art. 46 din Legea nr. 126/2018 pentru ca aceasta să fie autorizată să furnizeze oricare dintre serviciile de investiții sau să desfășoare oricare dintre activitățile de investiții prevăzute la pct. 1, 2, 4, 5 și 7 din secțiunea A a anexei nr. 1 a Legii nr. 126/2018 în cazul în care S.S.I.F. respectivă nu este autorizată să dețină fonduri sau valori mobiliare ale clienților este egal cu echivalentul în lei al sumei de 75.000 euro.

(3) Capitalul inițial al unei S.S.I.F. conform art. 46 din Legea nr. 126/2018 în cazul altor S.S.I.F. decât cele prevăzute la alin. (1), (2) și (4) din prezentul articol este egal cu echivalentul în lei al sumei de 150.000 euro.

(4) Capitalul inițial al unei S.S.I.F. autorizate să furnizeze serviciile de investiții sau să desfășoare activitățile de investiții prevăzute la pct. 9 din secțiunea A a anexei nr. 1 a Legii nr. 126/2018, în cazul în care S.S.I.F. respectivă se angajează sau este autorizată să tranzacționeze pe cont propriu, este egal cu echivalentul în lei al sumei de 750.000 euro.

**Art. 13** - Capitalul inițial al unei S.S.I.F. este constituit în conformitate cu prevederile art. 9 din Regulamentul (UE) 2019/2033.

**TITLUL IV**

**Supraveghere prudențială**

CAPITOLUL I

**Principii de supraveghere prudențială**

*Secțiunea 1*

***Competențele și atribuțiile A.S.F., în calitate de autoritate competentă din statul membru de origine și în calitate de autoritate competentă din statul membru gazdă***

**Art. 14** - A.S.F., în calitate de autoritate competentă din statul membru de origine al unei S.S.I.F., este responsabila in ceea ce priveste supravegherea prudențială a S.S.I.F. ., fără a aduce atingere legislației statelor membre de transpunere a prevederilor Directivei 2019/2034/UE care conferă responsabilitate autorităților competente din statul membru gazdă.

**Art. 15 –** (1)A.S.F. cooperează strâns cu autoritățile competente din alte state membre în scopul exercitării atribuțiilor care revin A.S.F. și acestor autorități competente în temeiul prezentei legi, al Directivei (UE) 2019/2034 și al Regulamentului (UE) 2019/2033, în special prin schimbul imediat de informații privind S.S.I.F. și firmele de investiții, care să includă următoarele elemente:

a) informații privind structura de administrare și de acționariat a S.S.I.F., respectiv a firmei de investiții;

b) informații privind respectarea de către S.S.I.F., respectiv de către firma de investiții, a cerințelor privind fondurile proprii;

c) informații privind respectarea de către S.S.I.F., respectiv de către firma de investiții, a cerințelor privind riscul de concentrare și a cerințelor de lichiditate;

d) informații privind procedurile administrative și contabile și mecanismele de control intern ale S.S.I.F., respectiv ale firmei de investiții;

e) orice alți factori relevanți care ar putea influența riscul prezentat de S.S.I.F., respectiv de către firma de investiții.

(2) A.S.F., în calitate de autoritate competentă din statul membru de origine al unei S.S.I.F., transmite imediat autorității competente din statul membru gazdă al S.S.I.F. orice informații și constatări cu privire la problemele și riscurile potențiale prezentate de respectiva S.S.I.F. pentru protecția clienților sau stabilitatea sistemului financiar din statul membru gazdă pe care le-a identificat în cursul supravegherii activităților S.S.I.F.

(3) A.S.F., în calitate de autoritate competentă din statul membru de origine al unei S.S.I.F., acționează pe baza informațiilor furnizate de către autoritatea competentă din statul membru gazdă, luând toate măsurile necesare pentru a evita sau a remedia problemele și riscurile potențiale prevăzute la alin. (2).

(4) La cerere, A.S.F., în calitate de autoritate competentă din statul membru de origine al unei S.S.I.F., explică în detaliu autorității competente din statul membru gazdă modul în care a luat în considerare informațiile și constatările transmise de autoritatea competentă din statul membru gazdă.

(5) A.S.F., în calitate de autoritate competentă din statul membru de origine al S.S.I.F., este informată de autoritatea competentă din statul membru gazdă anterior adoptării de către aceasta din urmă a măsurilor adecvate pentru protejarea clienților pentru care sunt prestate serviciile sau pentru protejarea stabilității sistemului financiar, în situația în care, după comunicarea informațiilor și a constatărilor prevăzute la alin. (2), autoritatea competentă din statul membru gazdă consideră că A.S.F. nu a luat măsurile necesare prevăzute la alin. (3).

**Art. 16 -** (1) A.S.F., în calitate de autoritate competentă din statul membru gazdă al unei firme de investiții, este informată de către autoritatea competentă din statul membru de origine al firmei de investiții în legătură cu orice informații și constatări cu privire la problemele și riscurile potențiale prezentate de respectiva firmă de investiții pentru protecția clienților sau stabilitatea sistemului financiar din România, pe care autoritatea competentă din statul membru de origine le-a identificat în cursul supravegherii activităților firmei de investiții.

(2) A.S.F., în calitate de autoritate competentă din statul membru gazdă al unei firme de investiții, furnizează autorității competente din statul membru de origine al firmei de investiții informații, astfel încât această autoritate să ia toate măsurile necesare pentru a evita sau a remedia problemele și riscurile potențiale prevăzute la alin. (1).

(3) A.S.F., în calitate de autoritate competentă din statul membru gazdă al unei firme de investiții, poate solicita autorității competente din statul membru de origine al firmei de investiții explicații detaliate privind modul în care aceasta din urmă a luat în considerare informațiile și constatările transmise de A.S.F.

(4) În cazul în care, după comunicarea informațiilor și a constatărilor prevăzute la alin. (1), A.S.F., în calitate de autoritate competentă din statul membru gazdă, consideră că autoritatea competentă din statul membru de origine al firmei de investiții nu a luat măsurile necesare prevăzute la alin. (2), după informarea în prealabil a autorității competente din statul membru de origine, a ABE și a AEVMP, poate să ia măsurile adecvate pentru a proteja clienții pentru care sunt prestate serviciile sau pentru a proteja stabilitatea sistemului financiar.

**Art. 17** - (1) A.S.F. poate sesiza ABE cu privire la cazurile în care o cerere de colaborare adresată unei autorități competente dintr-un stat membru, în special o cerere în vederea schimbului de informații, a fost respinsă sau nu a primit un răspuns într-un termen rezonabil.

(2) A.S.F. poate beneficia de asistența acordată de ABE din proprie inițiativă în vederea ajungerii la un acord privind schimbul de informații în temeiul prezentului articol, în conformitate cu prevederile art. 19 alin. (1) al doilea paragraf din Regulamentul (UE) nr. 1093/2010.

(3) În situația în care A.S.F., în calitate de autoritate competentă din statul membru de origine al unei S.S.I.F., nu este de acord cu măsurile luate de autoritatea competentă din statul membru gazdă, aceasta poate sesiza ABE.

**Art. 18** - (1) În scopul evaluării condiției prevăzute la art. 23 alin. (1) primul paragraf lit. c) din Regulamentul (UE) 2019/2033, A.S.F., în calitate de autoritate competentă din statul membru de origine al unei S.S.I.F., poate solicita autorității competente din statul membru de origine al unui membru compensator să furnizeze informații cu privire la modelul și parametrii de marjă utilizați pentru calcularea cerinței de marjă a S.S.I.F. respective.

(2) A.S.F., în calitate de autoritate competentă din statul membru de origine al unui membru compensator, poate fi solicitată să furnizeze autorității competente din statul membru de origine al unei firme de investiții informații cu privire la modelul și parametrii de marjă utilizați pentru calcularea cerinței de marjă a respectivei firme de investiții, în scopul evaluării condiției prevăzute la art. 23 alin. (1) primul paragraf lit. c) din Regulamentul (UE) 2019/2033.

**Art. 19** **-** (1) În cazul în care o firmă de investiții autorizată în alt stat membru își desfășoară activitățile prin intermediul unei sucursale pe teritoriul României, autoritatea competentă din statul membru de origine poate, după ce a informat A.S.F., să desfășoare prin personal propriu sau poate dispune efectuarea, prin experți externi, de verificări la fața locului ale informațiilor prevăzute la art. 15 alin. (1) în legătură cu firma de investiții respectivă și să inspecteze sucursala respectivă.

(2) A.S.F., în calitate de autoritate competentă din statul membru gazdă, în scopuri de supraveghere și atunci când consideră că este relevant din motive de stabilitate a sistemului financiar din România, are competența de a efectua, de la caz la caz, verificări la fața locului și inspecții ale activităților desfășurate de sucursala unei firme de investiții din alt stat membru pe teritoriul României și de a solicita sucursalei informații cu privire la activitățile sale.

(3) Înainte de a desfășura verificări și inspecții conform prevederilor alin. (2), A.S.F. consultă, fără întârziere, autoritatea competentă din statul membru de origine.

(4) În cel mai scurt timp posibil după încheierea verificărilor și inspecțiilor desfășurate conform alin. (2), A.S.F. comunică autorității competente din statul membru de origine informațiile obținute și constatările care sunt relevante pentru evaluarea riscurilor legate de firma de investiții în cauză.

**Art. 20 -** (1)După informarea autorității competente din statul membru gazdă, A.S.F. poate să desfășoare prin personal propriu sau poate dispune efectuarea, prin experți externi, de verificări la fața locului ale informațiilor prevăzute la art. 15 alin. (1) și să inspecteze sucursala din alt stat membru prin intermediul căreia S.S.I.F. își desfășoară activitatea.

(2) Sucursala unei S.S.I.F. de pe teritoriul unui stat membru poate fi, de la caz la caz, verificată la fața locului sau inspectată în legătură cu activitățile desfășurate și poate fi solicitată să furnizeze informații cu privire la activitățile sale de către autoritatea competentă din statul membru gazdă, în scopuri de supraveghere și atunci când această autoritate consideră că este relevant din motive de stabilitate a sistemului financiar din statul membru gazdă.

(3) A.S.F., în calitate de autoritate competentă din statul membru de origine, este consultată, fără întârziere, de autoritatea competentă din statul membru gazdă înainte de desfășurarea verificărilor și inspecțiilor prevăzute la alin. (2).

(4) A.S.F., în calitate de autoritate competentă din statul membru de origine, este înştiinţată, în cel mai scurt timp posibil după încheierea verificărilor și inspecțiilor desfășurate conform alin. (2), de către autoritatea competentă din statul membru gazdă pe teritoriul căruia sucursala S.S.I.F. își desfășoară activitatea, cu privire la informațiile obținute și constatările care sunt relevante pentru evaluarea riscurilor legate de S.S.I.F. în cauză.

*Secțiunea a 2-a*

***Secretul profesional și obligația de raportare***

**Art. 21** – (1) A.S.F. și toate persoanele care lucrează sau au lucrat pentru A.S.F, inclusiv persoanele prevăzute la art. 248 alin. (1) din Legea nr. 126/2018, au obligația de respecta secretul profesional în sensul prezentei legi și al Regulamentului (UE) 2019/2033.

(2) Fără a aduce atingere cazurilor reglementate de dreptul penal, informațiile confidențiale pe care A.S.F. și persoanele prevăzute la alin. (1) le obțin în cursul îndeplinirii atribuțiilor lor pot fi divulgate numai într-o formă sintetică sau agregată, astfel încât nicio S.S.I.F. sau firmă de investiții și nicio persoană să nu poată fi identificată.

(3) În cazul în care S.S.I.F. sau firma de investiții a fost declarată în stare de insolvență sau este în proces de lichidare, informațiile confidențiale care nu privesc terțe părți pot fi divulgate, în condiţiile legii, organelor judiciare, în cadrul procedurilor judiciare, dacă această divulgare este necesară pentru derularea procedurilor respective.

(4) A.S.F. utilizează informațiile confidențiale colectate, schimbate sau transmise în temeiul prezentei legi și al Regulamentului (UE) 2019/2033 numai pentru îndeplinirea atribuțiilor care îi revin și, în special, în următoarele scopuri:

a) pentru a monitoriza respectarea dispozițiilor prudențiale prevăzute în prezenta lege și în Regulamentul (UE) 2019/2033;

b) pentru a impune sancțiuni;

c) în cadrul unor căi de atac administrative împotriva unor decizii ale A.S.F.;

d) în cadrul acțiunilor în justiție inițiate în temeiul art. 79.

**Art. 22** - Persoanele fizice și juridice și alte organisme, altele decât A.S.F., care primesc informații confidențiale în temeiul prezentei legi și al Regulamentului (UE) 2019/2033 utilizează aceste informații numai în scopurile prevăzute în mod expres de către A.S.F. sau în conformitate cu dreptul intern.

**Art. 23** - A.S.F. poate face schimb de informații confidențiale în scopurile prevăzute la art. 21 alin. (4), poate preciza în mod expres modul în care trebuie tratate informațiile respective și poate limita în mod expres orice transmitere ulterioară a informațiilor respective.

**Art. 24** **-** (1) Obligația prevăzută la art. 21 alin. (1)-(3) nu împiedică A.S.F. să transmită Comisiei Europene informații confidențiale atunci când informațiile respective sunt necesare pentru exercitarea competențelor Comisiei Europene.

(2) A.S.F. poate furniza informații confidențiale ABE, AEVMP, CERS, băncilor centrale ale statelor membre, Sistemului European al Băncilor Centrale (SEBC) și Băncii Centrale Europene, în calitatea lor de autorități monetare și, dacă este cazul, autorităților publice responsabile pentru supravegherea sistemelor de plată și de decontare, atunci când informațiile respective sunt necesare pentru îndeplinirea sarcinilor acestora.

**Art. 25** **-** În scopul îndeplinirii sarcinilor de supraveghere care îi revin în temeiul prezentei legi sau al Regulamentului (UE) 2019/2033 și în scopul de a face schimb de informații, A.S.F. poate încheia acorduri de cooperare cu autoritățile de supraveghere din țări terțe, precum și cu autorități sau organisme din țări terțe responsabile pentru exercitarea următoarelor atribuții, cu condiția ca informațiile comunicate să facă obiectul unor garanții ale secretului profesional cel puțin echivalente cu cele prevăzute la art. 21-24:

a) supravegherea instituțiilor financiare și a piețelor financiare, inclusiv supravegherea entităților financiare autorizate să funcționeze în calitate de contrapărți centrale în cazul în care contrapărțile centrale au fost recunoscute în temeiul art. 25 din Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții;

b) procedurile de lichidare sau de faliment ale S.S.I.F. sau ale firmelor de investiții și proceduri similare;

c) supravegherea organismelor care intervin în procedurile de lichidare sau de faliment ale S.S.I.F. sau ale firmelor de investiții ori în proceduri similare;

d) efectuarea auditului statutar al instituțiilor financiare sau al instituțiilor care administrează sisteme de compensare;

e) supravegherea persoanelor însărcinate cu efectuarea auditului statutar al conturilor instituțiilor financiare;

f) supravegherea persoanelor care sunt active pe piețe de comercializare a certificatelor de emisii în scopul asigurării unei imagini de ansamblu consolidate asupra piețelor financiare și spot;

g) supravegherea persoanelor care sunt active pe piețele instrumentelor financiare derivate pe mărfuri agricole în scopul asigurării unei imagini de ansamblu consolidate asupra piețelor financiare și spot.

CAPITOLUL II

 **Procesul de control**

*Secțiunea 1*

***Procesul de evaluare a adecvării capitalului intern și a riscurilor interne***

**Art. 26** – (1) S.S.I.F. care nu îndeplinește condițiile pentru a se califica drept firmă de investiții mică și neinterconectată conform art. 12 alin. (1) din Regulamentul (UE) 2019/2033 dispune de mecanisme, strategii și procese solide, eficace și cuprinzătoare pentru a evalua și menține în permanență cuantumurile, tipurile și repartizarea capitalului intern și ale activelor lichide pe care le consideră adecvate pentru a acoperi natura și nivelul riscurilor pe care le poate prezenta pentru alții și la care însăși S.S.I.F. este sau ar putea fi expusă.

(2) Mecanismele, strategiile și procesele prevăzute la alin. (1) sunt adecvate și proporționale în raport cu natura, amploarea și complexitatea activităților desfășurate de S.S.I.F. în cauză.

(3) Mecanismele, strategiile și procesele prevăzute la alin. (1) sunt supuse unor controale interne regulate.

**Art. 27** **-** A.S.F. poate solicita S.S.I.F. care îndeplinește condițiile pentru a se califica drept firmă de investiții mică și neinterconectată conform prevederilor art. 12 alin. (1) din Regulamentul (UE) 2019/2033 să aplice cerințele prevăzute la art. 26 în măsura în care A.S.F. consideră că acest lucru este necesar.

*Secțiunea a 2-a*

***Guvernanța internă, transparența, tratamentul riscurilor și remunerarea***

**Art. 28** – (1) Prevederile prezentei secțiuni nu se aplică în cazul în care, pe baza art. 12 alin. (1) din Regulamentul (UE) 2019/2033, o S.S.I.F. stabilește că îndeplinește toate condițiile pentru a se califica drept firmă de investiții mică și neinterconectată prevăzute la articolul respectiv.

(2) În cazul în care o S.S.I.F. care nu a îndeplinit toate condițiile, conform art. 12 alin. (1) din Regulamentul (UE) 2019/2033, pentru a se încadra în categoria firmelor de investiții mici și neinterconectate, îndeplinește ulterior condițiile respective, prevederile prezentei secțiuni încetează să se aplice numai după o perioadă de 6 luni de la data îndeplinirii condițiilor respective.

(3) Prevederile prezentei secțiuni încetează să se aplice unei S.S.I.F. după perioada prevăzută la alin. (2) numai în cazul în care S.S.I.F. a continuat să îndeplinească condițiile prevăzute la art. 12 alin. (1) din Regulamentul (UE) 2019/2033 fără întreruperi în perioada respectivă și dacă S.S.I.F. a notificat acest lucru A.S.F.

(4) În cazul în care stabilește că nu mai îndeplinește toate condițiile prevăzute la art. 12 alin. (1) din Regulamentul (UE) 2019/2033, S.S.I.F. notifică acest lucru A.S.F. și se conformează dispozițiilor din prezenta secțiune în termen de 12 luni de la data la care a avut loc evaluarea respectivă.

**Art. 29** – (1) S.S.I.F. aplică dispozițiile prevăzute la art. 38 şi 39 în cazul remunerațiilor acordate pentru serviciile furnizate sau pentru performanțele obținute în cursul exercițiului financiar care urmează celui în care a avut loc evaluarea prevăzută la art. 28 alin. (4).

(2) În cazul în care se aplică prevederile prezentei secțiuni și ale art. 8 din Regulamentul (UE) 2019/2033, prevederile prezentei secțiuni se aplică S.S.I.F. pe bază individuală.

(3) În cazul în care se aplică prevederile prezentei secțiuni și consolidarea prudențială astfel cum este prevăzută la art. 7 din Regulamentul (UE) 2019/2033, prevederile prezentei secțiuni se aplică S.S.I.F. pe bază individuală și pe bază consolidată.

(4) Prin excepție de la prevederile alin. (3), prevederile prezentei secțiuni nu se aplică filialelor care sunt incluse în situația consolidată, care sunt stabilite în țări terțe, în cazul în care societatea-mamă din Uniunea Europeană poate demonstra A.S.F. că aplicarea prevederilor prezentei secțiuni este ilegală în temeiul dreptului țării terțe în care sunt stabilite filialele respective.

**Art. 30 –** (1)S.S.I.F. dispune de mecanisme de guvernanță solide care includ toate elementele următoare:

a) o structură organizatorică clară, cu linii de responsabilitate bine definite, transparente și coerente;

b) procese eficace de identificare, administrare, monitorizare și raportare a riscurilor la care este sau poate fi expusă S.S.I.F. sau a riscurilor pe care S.S.I.F. le prezintă sau le poate prezenta pentru alții;

c) mecanisme adecvate de control intern, inclusiv proceduri administrative și contabile riguroase;

d) politici și practici de remunerare care să promoveze și să fie în concordanță cu o administrare adecvată și eficace a riscurilor.

(2) Politicile și practicile de remunerare prevăzute la alin. (1) lit. d) sunt neutre din punctul de vedere al genului.

(3) La stabilirea mecanismelor prevăzute la alin. (1), trebuie luate în considerare criteriile prevăzute la art. 32 **-** 40.

(4) Mecanismele prevăzute la alin. (1) sunt adecvate și proporționale cu natura, amploarea și complexitatea riscurilor inerente modelului de afaceri și activităților desfășurate de S.S.I.F.

**Art. 31** – (1) S.S.I.F. care deține o sucursală sau o filială care este o instituție financiară, astfel cum este definită la art. 4 alin. (1) pct. 26 din Regulamentul (UE) nr. 575/2013, într-un alt stat membru sau într-o țară terță are obligația de a prezenta anual A.S.F. următoarele informații, pentru fiecare stat membru și pentru fiecare țară terță:

a) denumirea, natura activităților și localizarea oricărei filiale și sucursale;

b) cifra de afaceri;

c) numărul de angajați în echivalent normă întreagă;

d) profitul sau pierderea înainte de impozitare;

e) impozitul pe profit;

f) subvențiile publice primite.

(2) Informațiile prevăzute la alin. (1) sunt auditate în conformitate cu prevederile Legii nr. 162/2017 privind auditul statutar al situaţiilor financiare anuale şi al situaţiilor financiare anuale consolidate şi de modificare a unor acte normative, cu modificările ulterioare, și sunt anexate la situațiile financiare anuale sau la situațiile financiare consolidate ale S.S.I.F. respective, după caz.

**Art. 32** – (1) Organul de conducere al S.S.I.F. aprobă și examinează periodic strategiile și politicile referitoare la apetitul pentru risc al S.S.I.F. și la administrarea, monitorizarea și diminuarea riscurilor la care S.S.I.F. este sau poate fi expusă, ținând seama de mediul macroeconomic și de ciclul economic al S.S.I.F.

(2) Organul de conducere acordă suficient timp pentru ca aspectele prevăzute la alin. (1) să poată fi luate în considerare în mod adecvat.

(3) Organul de conducere alocă resurse adecvate pentru administrarea tuturor riscurilor semnificative la care este expusă S.S.I.F.

**Art. 33** – (1) S.S.I.F. stabilește linii de raportare către organul de conducere pentru toate riscurile semnificative și pentru toate politicile de administrare a riscurilor, precum și pentru orice modificări aduse acestora.

(2) S.S.I.F. care nu îndeplineşte criteriile prevăzute la art. 39 lit. a) instituie un comitet de risc compus din membri ai organului de conducere care nu dețin funcții executive în cadrul S.S.I.F. în cauză.

(3) Membrii comitetului de risc prevăzut la alin. (2) trebuie să aibă cunoștințele, competențele și expertiza adecvate pentru a înțelege pe deplin, a gestiona și a monitoriza strategia de risc și apetitul pentru risc ale S.S.I.F.

(4) Membrii comitetului de risc se asigură că respectivul comitet de risc consiliază organul de conducere cu privire la apetitul pentru risc și strategia de risc generale urmărite în prezent sau preconizate de S.S.I.F. și sprijină organul de conducere în monitorizarea punerii în aplicare a strategiei respective de către conducerea superioară.

(5) Organul de conducere poartă răspunderea cu privire la strategiile și politicile de risc ale S.S.I.F.

(6) Organul de conducere în funcția sa de supraveghere și comitetul de risc al organului de conducere respectiv, dacă a fost instituit un astfel de comitet de risc, au acces la informații privind riscurile la care S.S.I.F. este sau ar putea fi expusă.

**Art. 34** – (1) S.S.I.F. dispune de strategii, politici, procese și sisteme solide pentru identificarea, măsurarea, gestionarea și monitorizarea următoarelor elemente:

a) sursele și efectele semnificative ale riscului pentru clienți și orice impact semnificativ asupra fondurilor proprii;

b) sursele și efectele semnificative ale riscului pentru piață și orice impact semnificativ asupra fondurilor proprii;

c) sursele și efectele semnificative ale riscului pentru S.S.I.F., în special cele care pot diminua nivelul fondurilor proprii disponibile;

d) riscul de lichiditate de-a lungul unui set corespunzător de orizonturi de timp, inclusiv intrazilnic, astfel încât să se asigure că S.S.I.F. menține niveluri adecvate ale resurselor lichide, inclusiv în ceea ce privește abordarea surselor semnificative ale riscurilor prevăzute la lit. a), b) și c).

(2) Strategiile, politicile, procesele și sistemele trebuie să fie proporționale cu complexitatea, profilul de risc, obiectul de activitate al S.S.I.F. și toleranța la risc stabilite de organul de conducere și să reflecte importanța S.S.I.F. în fiecare stat membru în care aceasta își desfășoară activitatea.

(3) În sensul alin. (1) lit. a) și al alin. (2), A.S.F. ia în considerare prevederile Legii nr. 126/2018 și ale reglementărilor A.S.F. emise în aplicarea acesteia referitoare la segregarea fondurilor clienților deținute de o S.S.I.F.

(4) În sensul alin. (1) lit. a), S.S.I.F. ia în considerare deținerea unei asigurări de răspundere civilă profesională ca instrument eficace în administrarea riscurilor.

 (5) În sensul alin. (1) lit. c), sursele semnificative ale riscului pentru S.S.I.F. includ, dacă acest lucru este relevant, modificări semnificative ale valorii contabile a activelor, inclusiv a creanțelor asupra agenților delegați, intrarea în dificultate a clienților sau a contrapărților, poziții în instrumente financiare, monede străine și mărfuri și obligații față de sisteme de pensii cu prestații predefinite.

 **Art. 35** - (1) S.S.I.F. acordă atenția cuvenită oricărui impact semnificativ asupra fondurilor proprii în cazul în care astfel de riscuri nu sunt reflectate în mod corespunzător de cerințele de fonduri proprii calculate în temeiul art. 11 din Regulamentul (UE) 2019/2033.

(2) În cazul în care S.S.I.F urmează să intre în lichidare sau să își înceteze activitatea, A.S.F. solicită S.S.I.F. ca, ținând seama de viabilitatea și de sustenabilitatea strategiei și a modelului său de afaceri, să acorde atenția cuvenită cerințelor și resurselor necesare care sunt realiste în ceea ce privește calendarul și menținerea fondurilor proprii și a resurselor lichide, până la data lichidării sau a încetării activităţii, după caz.

(3) Prin excepție de la prevederile art. 28 şi 29, prevederile art. 34 alin. (1) lit. a), c) și d) se aplică S.S.I.F. care îndeplinesc condițiile pentru a se califica drept firme de investiții mici și neinterconectate prevăzute la art. 12 alin. (1) din Regulamentul (UE) 2019/2033.

**Art. 36** – (1) La stabilirea și aplicarea politicii sale de remunerare pentru membrii conducerii superioare, personalul cu competențe pentru asumarea de riscuri, personalul care deține funcții de control, precum și pentru orice angajat care beneficiază de o remunerație totală cel puțin egală cu cea mai mică remunerație primită de către membrii conducerii superioare sau de personalul cu competențe pentru asumarea de riscuri a cărui activitate profesională are un impact semnificativ asupra profilului de risc al S.S.I.F. sau al activelor pe care le administrează, S.S.I.F. respectă următoarele principii:

a) politica de remunerare este documentată clar și este proporțională cu dimensiunea, organizarea internă și natura, precum și cu sfera și complexitatea activităților S.S.I.F.;

b) politica de remunerare este neutră din punctul de vedere al genului;

c) politica de remunerare este coerentă cu o administrare adecvată și eficace a riscurilor și promovează o astfel de administrare;

d) politica de remunerare este conformă cu strategia și obiectivele de afaceri ale S.S.I.F. și ia în considerare, de asemenea, efectele pe termen lung ale deciziilor de investiții luate;

e) politica de remunerare include măsuri menite să evite conflictele de interese, încurajează comportamentul responsabil în afaceri și promovează conștientizarea riscurilor și asumarea prudentă a riscurilor;

f) organul de conducere în funcția sa de supraveghere al S.S.I.F. adoptă și revizuiește periodic politica de remunerare și își asumă responsabilitatea generală pentru supravegherea punerii în aplicare a acestei politici;

g) punerea în aplicare a politicii de remunerare face obiectul unei evaluări interne centrale și independente, efectuată de către funcțiile de control cel puțin o dată pe an;

h) membrii personalului care dețin funcții de control sunt independenți de unitățile operaționale pe care le supraveghează, dețin autoritatea corespunzătoare și sunt remunerați în funcție de realizarea obiectivelor legate de funcțiile lor, indiferent de performanțele sectoarelor operaționale pe care le controlează;

i) remunerarea coordonatorilor funcțiilor de administrare a riscurilor și de conformitate este supravegheată direct de către comitetul de remunerare prevăzut la art. 40 sau, în cazul în care nu a fost instituit un astfel de comitet, de către organul de conducere în funcția sa de supraveghere;

j) politica de remunerare, care ține cont de normele naționale de stabilire a salariilor, face o distincție clară între criteriile aplicate pentru stabilirea următoarelor elemente:

(i) remunerația fixă de bază, care reflectă în primul rând experiența profesională relevantă și responsabilitatea organizațională, astfel cum sunt prevăzute în fișa postului unui angajat, ca parte a termenilor de angajare a acestuia;

(ii) remunerația variabilă, care reflectă performanțele sustenabile și adaptate la risc ale unui angajat, precum și performanțele care depășesc fișa postului angajatului respectiv;

k) componenta fixă reprezintă o proporție suficient de mare din remunerația totală, astfel încât să permită aplicarea unei politici complet flexibile privind componentele de remunerație variabilă, care să includă posibilitatea de a nu plăti nicio componentă de remunerație variabilă.

(2) În sensul alin. (1) lit. k), S.S.I.F. stabilește raporturile adecvate între componenta variabilă și componenta fixă a remunerației totale în politica sa de remunerare, ținând seama de activitățile economice ale S.S.I.F. și de riscurile asociate, precum și de impactul diferitelor categorii de personal prevăzute la alin. (1) asupra profilului de risc al S.S.I.F.

(3) S.S.I.F. stabilește și aplică principiile prevăzute la alin. (1) într-un mod care să fie adecvat în raport cu dimensiunea și organizarea internă, precum și cu natura, sfera și complexitatea activității S.S.I.F.

**Art. 37** - În cazul în care S.S.I.F. beneficiază de sprijin financiar public extraordinar, astfel cum este definit la art. 2 alin. (1) pct. 16 din Legea nr. 312/2015 privind redresarea și rezoluția instituțiilor de credit și a firmelor de investiții, precum și pentru modificarea și completarea unor acte normative în domeniul financiar, cu modificările ulterioare, denumită în continuare *Legea nr. 312/2015*:

a) S.S.I.F. respectivă nu plătește nicio remunerație variabilă membrilor organului de conducere;

b) în cazul în care remunerația variabilă plătită personalului, altul decât membrii organului de conducere, ar fi incompatibilă cu menținerea de către S.S.I.F. a unei baze de capital solide și cu ieșirea în timp util a acesteia de sub sprijinul financiar public extraordinar, remunerația variabilă se limitează la o parte din veniturile nete.

**Art. 38 –** (1)Orice remunerație variabilă acordată și plătită de către S.S.I.F. categoriilor de personal prevăzute la art. 36 alin. (1) îndeplinește toate cerințele următoare în aceleași condiții ca cele prevăzute la art. 36 alin. (3):

a) în cazul în care remunerația variabilă este legată de performanțe, valoarea totală a remunerației variabile se bazează pe o evaluare combinată a performanței individuale, a performanței unității operaționale în cauză și a rezultatelor globale ale S.S.I.F.;

b) la evaluarea performanței individuale sunt luate în considerare atât criterii financiare, cât și criterii nefinanciare;

c) evaluarea performanței prevăzute la lit. a) se bazează pe o perioadă multianuală, ținând seama de ciclul economic al S.S.I.F. și de riscurile specifice activității acesteia;

d) remunerația variabilă nu afectează capacitatea S.S.I.F. de a asigura o bază de capital solidă;

e) nu este permisă remunerația variabilă garantată, cu excepția celei acordate pentru personalul nou-angajat, numai pentru primul an de angajare și în cazul în care S.S.I.F. are o bază solidă de capital;

f) plățile aferente încetării anticipate a unui contract de muncă reflectă performanțele obținute în timp de către persoana în cauză și nu recompensează incapacitatea sau abaterile profesionale;

g) pachetele salariale care sunt legate de compensarea sau preluarea drepturilor cuvenite în temeiul contractelor încheiate pentru perioade de angajare precedente sunt aliniate la interesele pe termen lung ale S.S.I.F.;

h) măsurarea performanțelor utilizată ca bază pentru a calcula ansamblurile de componente variabile ale remunerației trebuie să țină seama de toate tipurile de riscuri actuale și viitoare, precum și de costul capitalului și al lichidității impuse în conformitate cu prevederile Regulamentului (UE) 2019/2033;

i) alocarea componentelor variabile ale remunerației în cadrul S.S.I.F. ține seama, de asemenea, de toate tipurile de riscuri actuale și viitoare;

j) cel puțin 50% din remunerația variabilă trebuie să fie reprezentată de oricare dintre următoarele instrumente:

(i) acțiuni;

(ii) instrumente legate de acțiuni;

(iii) instrumente de fonduri proprii de nivel 1 suplimentar sau instrumente de fonduri proprii de nivel 2 sau alte instrumente care pot fi convertite integral în instrumente de fonduri proprii de nivel 1 de bază sau a căror valoare poate fi redusă și care reflectă în mod adecvat calitatea creditului S.S.I.F. în condiții de continuitate a activității;

(iv) instrumente fără numerar care reflectă instrumentele portofoliilor administrate;

k) prin excepție de la prevederile lit. j), în cazul în care S.S.I.F. nu emite niciunul dintre instrumentele prevăzute la litera respectivă, A.S.F. poate aproba utilizarea unor mecanisme alternative care îndeplinesc aceleași obiective;

l) cel puțin 40% din remunerația variabilă este reportată pe o perioadă cuprinsă între 3 și 5 ani, după caz, în funcție de ciclul economic al S.S.I.F., de natura activității acesteia, de riscurile aferente acesteia și de activitățile persoanei în cauză, cu excepția cazului în care valoarea remunerației variabile este deosebit de ridicată, situație în care proporția remunerației variabile care trebuie reportată este de cel puțin 60%;

m) remunerația variabilă este redusă cu până la 100% în cazul în care performanța financiară a S.S.I.F. este slabă sau negativă, inclusiv prin aplicarea mecanismelor de tip *malus* sau de recuperare (*clawback*) care fac obiectul criteriilor stabilite de S.S.I.F. vizând în special situațiile în care persoana în cauză:

(i) a desfăşurat sau a participat la desfăşurarea în mod necorepunzător a unei activităţi care a avut ca rezultat pierderi semnificative pentru S.S.I.F.;

(ii) este considerată ca nemaiîndeplinind cerințele de competență profesională și probitate morală;

n) beneficiile discreționare de tipul pensiilor sunt aliniate la strategia de afaceri, obiectivele, valorile și interesele pe termen lung ale S.S.I.F.

(2) În sensul prevederilor alin. (1):

a) persoanele prevăzute la art. 36 alin. (1) nu utilizează strategii de acoperire personală sau asigurări legate de remunerație și de răspundere pentru a submina principiile prevăzute la alin. (1);

b) remunerația variabilă nu este plătită prin vehicule sau metode financiare care favorizează nerespectarea prevederilor prezentei legi sau ale Regulamentului (UE) 2019/2033.

(3) În sensul alin. (1) lit. j), instrumentele prevăzute la litera respectivă fac obiectul unei politici de conservare adecvate concepute în așa fel încât să alinieze stimulentele oferite persoanelor la interesele pe termen lung ale S.S.I.F., precum și ale creditorilor și clienților acesteia.

(4) A.S.F. poate impune restricții cu privire la tipul și la caracteristicile instrumentelor prevăzute la alin.(1) lit. j) sau poate interzice utilizarea anumitor instrumente pentru remunerația variabilă.

(5) În sensul alin. (1) litera l), remunerația variabilă reportată nu se dobândește mai rapid decât pe o bază proporțională.

(6) În sensul alin. (1) lit. n), în cazul în care raporturile contractuale ale unui angajat cu S.S.I.F. încetează înainte ca acesta să împlinească vârsta de pensionare, beneficiile discreționare de tipul pensiilor definite conform art. 4 alin. (1) pct. 73 din Regulamentul (UE) nr. 575/2013 se rețin de către S.S.I.F. timp de 5 ani sub forma instrumentelor prevăzute la alin.(1) lit. j).

(7) Atunci când un angajat ajunge la vârsta de pensionare și se pensionează, beneficiile discreționare de tipul pensiilor sunt plătite angajatului în cauză sub forma instrumentelor prevăzute la alin.(1) lit. j), sub rezerva respectării unei perioade de reținere de 5 ani.

**Art. 39** – Prevederile art. 38 alin. (1) lit. j) și l) și ale art. 38 alin. (6) şi (7) nu se aplică:

a) unei S.S.I.F. ale cărei active bilanțiere și extrabilanțiere au în medie o valoare mai mică sau egală cu echivalentul în lei a 100 de milioane euro în perioada de 4 ani imediat anterioară unui exercițiu financiar dat;

b) unei persoane a cărei remunerație variabilă anuală nu depășește echivalentul în lei a 50.000 euro și nu reprezintă mai mult de un sfert din remunerația anuală totală a persoanei respective.

**Art. 40** – (1) S.S.I.F. care nu îndeplinesc criteriile prevăzute la art. 39 lit. a) instituie un comitet de remunerare.

(2) Comitetul de remunerare prevăzut la alin. (1) este echilibrat din perspectiva genului și exercită o judecată competentă și independentă cu privire la politicile și practicile de remunerare și la stimulentele create în vederea administrării riscurilor, a capitalului și a lichidității.

(3) Comitetul de remunerare poate fi instituit la nivel de grup.

(4) Comitetul de remunerare răspunde de elaborarea deciziilor privind remunerarea, inclusiv a deciziilor care au implicații asupra riscurilor și asupra gestionării riscurilor S.S.I.F. în cauză și care trebuie luate de organul de conducere.

(5) Președintele și membrii comitetului de remunerare sunt membri ai organului de conducere care nu dețin funcții executive în cadrul S.S.I.F. în cauză.

(6) La elaborarea deciziilor prevăzute la alin. (4), comitetul de remunerare ține seama de interesul public și de interesele pe termen lung ale acționarilor, investitorilor și ale altor părți interesate ale S.S.I.F.

**Art. 41** – (1) A.S.F. colectează informațiile publicate în conformitate cu art. 51 primul paragraf lit. c) și d) din Regulamentul (UE) 2019/2033, precum și informațiile furnizate de S.S.I.F. cu privire la diferența de remunerare între femei și bărbați și utilizează aceste informații pentru a compara tendințele și practicile de remunerare.

(2) A.S.F. transmite informațiile prevăzute la alin. (1) către ABE.

**Art. 42** – (1) S.S.I.F. transmite A.S.F. informații privind numărul persoanelor fizice din cadrul S.S.I.F. a căror remunerație este mai mare sau egală cu echivalentul în lei a 1 milion euro pentru fiecare exercițiu financiar, defalcate pe intervale valorice de echivalentul în lei a 1 milion euro, inclusiv informații privind responsabilitățile de serviciu, sectorul operațional în cauză, precum și principalele elemente ale salariului, primele, indemnizațiile pe termen lung și contribuția la pensie.

(2) S.S.I.F. transmite A.S.F., la cerere, cifrele reprezentând remunerația totală a fiecărui membru al organului de conducere sau al conducerii superioare.

**Art. 43** - A.S.F. transmite informațiile prevăzute la art. 42 către ABE, care le publică la nivel agregat pentru fiecare stat membru de origine, într-un format de raportare comun.

*Secțiunea a 3-a*

***Procesul de supraveghere și evaluare realizat de A.S.F.***

**Art. 44 -** (1)A.S.F. analizează, în măsura în care este relevant și necesar și ținând seama de dimensiunea, profilul de risc și modelul de afaceri ale S.S.I.F., dispozițiile, strategiile, procesele și mecanismele puse în aplicare de S.S.I.F. pentru a se conforma prevederilor prezentei legi și ale Regulamentului (UE) 2019/2033 și evaluează următoarele elemente, după caz și dacă este relevant, pentru a asigura gestionarea și acoperirea adecvată a riscurilor S.S.I.F.:

a) riscurile prevăzute la art. 34;

b) distribuirea geografică a expunerilor S.S.I.F.;

c) modelul de afaceri al S.S.I.F.;

d) evaluarea riscului sistemic, ținând seama de identificarea și măsurarea riscului sistemic în conformitate cu art. 23 din Regulamentul (UE) nr. 1093/2010 sau de recomandările CERS;

e) riscurile pentru securitatea rețelelor și a sistemelor informatice ale S.S.I.F., pentru a asigura confidențialitatea, integritatea și disponibilitatea proceselor, datelor și activelor acesteia;

f) expunerea S.S.I.F. la riscul de rată a dobânzii rezultat din activități din afara portofoliului de tranzacționare;

g) mecanismele de guvernanță ale S.S.I.F. și capacitatea membrilor organului de conducere de a-și exercita atribuțiile.

(2) În sensul alin. (1), dacă S.S.I.F. deține o asigurare de răspundere civilă profesională, A.S.F. ia în considerare, în mod corespunzător, acest lucru, în vederea evaluării prevăzute la alin. (1).

**Art. 45 -** (1)A.S.F. stabilește frecvența și gradul de detaliere al analizei și evaluării prevăzute la art. 44 alin. (1) ținând seama de dimensiunea, natura, amploarea și complexitatea activităților desfășurate de S.S.I.F. în cauză și, după caz, de importanța sistemică a acesteia, precum și de principiul proporționalității.

(2) A.S.F. decide, de la caz la caz, dacă și în ce formă se efectuează analiza și evaluarea cu privire la S.S.I.F. care îndeplinesc condițiile pentru a se califica drept firme de investiții mici și neinterconectate prevăzute la art. 12 alin. (1) din Regulamentul (UE) 2019/2033, numai în cazul în care consideră necesar, având în vedere dimensiunea, natura, amploarea și complexitatea activităților S.S.I.F. respective.

(3) În sensul alin. (1), se iau în considerare prevederile Legii nr. 126/2018 și ale reglementărilor emise în aplicarea acesteia care reglementează segregarea aplicabilă fondurilor clienților deținute de S.S.I.F.

(4) La efectuarea analizei și evaluării prevăzute la art. 44 alin. (1) lit. g), A.S.F. are acces la ordinile de zi, procesele-verbale și documentele justificative ale reuniunilor organului de conducere și ale comitetelor acestuia, precum și la rezultatele evaluării interne sau externe a performanțelor organului de conducere.

**Art. 46 -** (1)A.S.F. analizează în mod regulat și cel puțin o dată la trei ani respectarea de către S.S.I.F. a cerințelor privind autorizarea utilizării modelelor interne, astfel cum este prevăzut la art. 22 din Regulamentul (UE) 2019/2033.

(2) În scopul prevederilor alin. (1), A.S.F. are în vedere, în special, modificările activității S.S.I.F. și punerea în aplicare a modelelor interne respective în cazul produselor noi și analizează și evaluează dacă S.S.I.F. utilizează tehnici și practici corect elaborate și actualizate în ceea ce privește modelele interne respective.

(3) A.S.F. se asigură că deficiențele semnificative identificate de modelele interne ale S.S.I.F. în ceea ce privește acoperirea riscurilor sunt corectate sau ia măsuri pentru atenuarea consecințelor acestor deficiențe, inclusiv prin impunerea unor majorări de capital sau a unor factori de multiplicare mai ridicați.

 (4) În cazul în care, pentru modelele interne de calculare a riscului pentru piață, sunt evidenţiate depășiri numeroase, astfel cum sunt prevăzute la art. 366 din Regulamentul (UE) nr. 575/2013, care indică faptul că modelele interne nu sunt sau nu mai sunt suficient de precise, A.S.F. revocă autorizarea utilizării modelelor interne sau impune măsuri adecvate pentru a se asigura că modelele interne sunt îmbunătățite cu promptitudine într-un interval de timp determinat, comunicat de A.S.F.

(5) În scopul analizei prevăzute la alin. (1), A.S.F. ține seama de analizele și ghidurile elaborate de ABE privind criteriile de referință privind modul în care firmele de investiții trebuie să utilizeze modelele interne, precum și modul în care respectivele modele interne trebuie să se aplice în cazul unor riscuri sau expuneri similare.

**Art. 47** - (1) În cazul în care o S.S.I.F. căreia i s-a acordat autorizarea de a utiliza modele interne nu mai îndeplinește cerințele pentru aplicarea modelelor interne respective, A.S.F. solicită S.S.I.F. fie să demonstreze că efectul neîndeplinirii cerințelor în cauză este nesemnificativ, fie să prezinte un plan și un termen pentru asigurarea conformării cu aceste cerințe.

(2) În situația în care este puțin probabil ca planul prevăzut la alin. (1) să aibă drept rezultat conformarea deplină sau când termenul este inadecvat, A.S.F. solicită S.S.I.F. îmbunătățirea planului prezentat.

 (3) În cazul în care este puțin probabil ca S.S.I.F. să se conformeze până la termenul prevăzut sau nu a demonstrat în mod satisfăcător că efectul neconformării este nesemnificativ, A.S.F. revocă autorizarea utilizării modelelor interne sau limitează această autorizare la domeniile de activitate conforme sau la domeniile de activitate în care conformarea poate fi asigurată într-un termen corespunzător.

*Secțiunea a 4 - a*

 ***Măsuri și competențe de supraveghere***

**Art. 48** - A.S.F. impune S.S.I.F. să întreprindă, într-un stadiu incipient, măsurile necesare pentru a remedia deficiențele în cazul în care acestea se află în următoarele situații:

a) S.S.I.F. nu îndeplinește cerințele prezentei legi sau ale Regulamentului (UE) 2019/2033;

b) A.S.F. deține dovezi conform cărora este probabil ca S.S.I.F. să încalce prevederile prezentei legi sau ale Regulamentului (UE) 2019/2033 în următoarele 12 luni.

**Art. 49 –** (1)A.S.F. dispune de competențele de supraveghere necesare pentru a interveni în exercitarea funcțiilor sale în activitatea S.S.I.F. într-un mod eficace și proporțional.

(2) În sensul art. 44, al art. 45, al art. 47 și al art. 48 și în vederea aplicării Regulamentului (UE) 2019/2033, A.S.F. dispune de următoarele competențe:

a) de a impune S.S.I.F. să dispună de fonduri proprii, la un nivel mai ridicat față de cerințele stabilite la art. 11 din Regulamentul (UE) 2019/2033, în condițiile prevăzute la art. 50 - 52 din prezenta lege, sau să ajusteze fondurile proprii și activele lichide necesare în cazul unei modificări semnificative a activității economice a S.S.I.F. respective;

b) de a impune cerințe de lichiditate specifice în conformitate cu prevederile art. 54;

c) de a impune consolidarea dispozițiilor, a proceselor, a mecanismelor și a strategiilor puse în aplicare de S.S.I.F. în conformitate cu prevederile art. 26, 27 și 30;

d) de a impune S.S.I.F. să prezinte, în termen de un an, un plan pentru revenirea la respectarea cerințelor de supraveghere prevăzute în prezenta lege și în Regulamentul (UE) 2019/2033, de a stabili un termen-limită pentru punerea în aplicare a planului respectiv și de a solicita îmbunătățirea planului respectiv în ceea ce privește domeniul de aplicare și termenul - limită;

e) de a impune S.S.I.F. să aplice o anumită politică de constituire de provizioane sau un anumit tratament al activelor din perspectiva cerințelor de fonduri proprii;

f) de a restrânge sau a limita activitățile, operațiunile sau rețeaua S.S.I.F. ori de a solicita cesiunea activităților care prezintă riscuri excesive pentru soliditatea financiară a unei S.S.I.F.;

g) de a impune reducerea riscului inerent activităților, produselor și sistemelor S.S.I.F., inclusiv a celui inerent activităților externalizate;

h) de a impune S.S.I.F. limitarea remunerației variabile la un anumit procent din veniturile nete atunci când remunerația respectivă nu este în concordanță cu menținerea unei baze de capital solide;

i) de a impune S.S.I.F. utilizarea profiturilor lor nete pentru a-și consolida fondurile proprii;

j) de a restricționa sau a interzice distribuirile sau plățile sub formă de dobânzi ale unei S.S.I.F. către acționari, asociați sau deținători de instrumente de fonduri proprii de nivel 1 suplimentar, atunci când restricția sau interdicția respectivă nu constituie un eveniment de nerambursare pentru S.S.I.F.;

k) de a impune cerințe de raportare suplimentare sau cerințe de raportare mai frecventă, în plus față de cele enunțate în prezenta lege și în Regulamentul (UE) 2019/2033, inclusiv raportarea privind situația capitalurilor și a pozițiilor de lichiditate;

l) de a solicita publicarea de informații suplimentare;

m) de a solicita S.S.I.F. să reducă riscurile pentru securitatea rețelelor și a sistemelor informatice ale S.S.I.F., pentru a asigura confidențialitatea, integritatea și disponibilitatea proceselor, a datelor și a activelor acestora.

(3) În sensul alin. (2) lit. k), A.S.F. poate impune S.S.I.F. cerințe de raportare suplimentare sau cerințe de raportare mai frecventă numai dacă informațiile care trebuie raportate nu sunt duplicate și dacă se îndeplinește una dintre condițiile următoare:

a) se aplică unul dintre cazurile prevăzute la art. 48 lit. a) și b);

b) A.S.F. consideră că este necesar să strângă dovezile prevăzute la art. 48 lit. b);

c) informațiile suplimentare sunt necesare în scopul procesului de analiză de supraveghere și evaluare prevăzut la art. 44 şi 45.

(4) Informațiile sunt considerate duplicate atunci când A.S.F. dispune deja de informații identice sau de informații care sunt în mare măsură identice sau când aceste informații pot fi produse de către A.S.F. ori pot fi obținute de către A.S.F. prin alte mijloace decât printr-o cerință de raportare a informațiilor respective de către S.S.I.F.

(5) A.S.F. nu solicită informații suplimentare în cazul în care informațiile respective se află la dispoziția A.S.F. într-un format sau la un nivel de granularitate diferit față de informațiile suplimentare care trebuie raportate, iar formatul sau nivelul de granularitate diferit nu împiedică A.S.F. să producă informații care sunt în mare măsură similare.

**Art. 50** – (1)A.S.F. impune cerința de fonduri proprii suplimentare prevăzută la art. 49 alin. (2) lit. a) numai în cazul în care, pe baza analizelor efectuate în conformitate cu art. 44 - 47, constată că o S.S.I.F. se află în una dintre următoarele situații:

a) S.S.I.F. este expusă la riscuri sau la elemente de risc sau prezintă riscuri pentru alții, care sunt semnificative și nu sunt acoperite sau nu sunt acoperite în mod suficient de cerința de fonduri proprii, în special de cerințele calculate pe baza factorilor K, prevăzute în partea a treia sau a patra din Regulamentul (UE) 2019/2033;

b) S.S.I.F. nu îndeplinește cerințele prevăzute la art. 26, 27 și 30 și este puțin probabil ca alte măsuri de supraveghere să îmbunătățească suficient practicile, procesele, mecanismele și strategiile într-un termen adecvat;

c) ajustările referitoare la evaluarea prudentă a portofoliului de tranzacționare sunt insuficiente pentru a permite S.S.I.F. să își vândă sau să își acopere pozițiile într-un termen scurt fără a suporta pierderi semnificative în condiții normale de piață;

d) analiza efectuată în conformitate cu art. 46 și 47 arată că nerespectarea cerințelor pentru aplicarea modelelor interne autorizate va avea probabil ca rezultat niveluri necorespunzătoare de capital;

e) S.S.I.F. nu reușește, în mod repetat, să stabilească sau să mențină un nivel adecvat de fonduri proprii suplimentare, conform prevederilor art. 53.

(2) În sensul alin. (1) lit. a), se consideră că riscurile sau elementele de risc nu sunt acoperite sau nu sunt acoperite în mod suficient de cerințele de fonduri proprii prevăzute în părțile a treia și a patra din Regulamentul (UE) 2019/2033 numai atunci când cuantumurile, tipurile și repartizarea capitalului considerate adecvate de către A.S.F. în urma analizei de supraveghere a evaluării desfășurate de S.S.I.F. în conformitate cu art. 26 alin. (1) din prezenta lege sunt mai mari decât cerința de fonduri proprii pentru S.S.I.F. prevăzută în partea a treia sau a patra din Regulamentul (UE) 2019/2033.

(3) În sensul alin. (2), capitalul considerat a fi adecvat poate include riscuri sau elemente de risc care sunt excluse în mod explicit de la cerința de fonduri proprii prevăzută în partea a treia sau a patra din Regulamentul (UE) 2019/2033.

(4) A.S.F. stabilește nivelul fondurilor proprii suplimentare impus conform art. 49 alin. (2) lit. a) ca fiind diferența dintre capitalul considerat adecvat conform prevederilor alin. (2) și (3) din prezentul articol și cerința de fonduri proprii prevăzută în partea a treia sau a patra din Regulamentul (UE) 2019/2033.

(5) A.S.F. impune S.S.I.F. să îndeplinească cerința de fonduri proprii suplimentare prevăzută la art. 49 alin. (2) lit. a) cu fonduri proprii, sub rezerva următoarelor condiții:

a) cel puțin trei sferturi din cerința de fonduri proprii suplimentare trebuie îndeplinită cu fonduri proprii de nivel 1;

b) cel puțin trei sferturi din fondurile proprii de nivel 1 trebuie să fie constituite din fonduri proprii de nivel 1 de bază;

c) aceste fonduri proprii nu se utilizează pentru a îndeplini vreuna dintre cerințele de fonduri proprii stabilite la art. 11 alin. (1) lit. a) - c) din Regulamentul (UE) 2019/2033.

**Art. 51 -** (1)A.S.F. motivează în scris decizia de a impune o cerință de fonduri proprii suplimentare, astfel cum este prevăzută la art. 49 alin. (2) lit. a), prin descrierea clară a evaluării complete a elementelor prevăzute la art. 50.

(2) Descrierea evaluării prevăzute la alin. (1) include, în cazul prevăzut la art. 50 alin. (1) lit. d), o expunere explicită a motivelor pentru care nivelul de capital stabilit în conformitate cu art. 53 alin. (1) nu mai este considerat suficient.

**Art. 52** - A.S.F. poate impune S.S.I.F. care îndeplinesc condițiile pentru a se califica drept firme de investiții mici și neinterconectate, prevăzute la art. 12 alin. (1) din Regulamentul (UE) 2019/2033, o cerință de fonduri proprii suplimentare, în conformitate cu prevederile art. 50 și 51, pe baza unei evaluări de la caz la caz și în cazul în care A.S.F. consideră că acest lucru este justificat.

**Art. 53** – (1) Ținând seama de principiul proporționalității şi în funcţie de dimensiunea, importanța sistemică, natura, amploarea și complexitatea activităților S.S.I.F. care nu îndeplinesc condițiile pentru a se califica drept firme de investiții mici și neinterconectate prevăzute la art. 12 alin. (1) din Regulamentul (UE) 2019/2033, A.S.F. poate solicita acestor S.S.I.F. să dispună de niveluri de fonduri propriicare, în temeiul art. 26 şi 27, sunt în suficientă măsură mai ridicate decât cerințele stabilite în Partea a treia din Regulamentul (UE) 2019/2033 și în prezenta lege, inclusiv cerințele de fonduri proprii suplimentare prevăzute la art. 49 alin. (2) lit. a), pentru a se asigura că fluctuațiile economice ciclice nu conduc la o încălcare a acestor cerințe și nu amenință capacitatea S.S.I.F. de a își lichida și înceta activitatea într-un mod ordonat.

(2) A.S.F. analizează, dacă este cazul, nivelul de fonduri proprii stabilit de fiecare S.S.I.F. care nu îndeplinește condițiile pentru a se califica drept firmă de investiții mică și neinterconectată prevăzute la art. 12 alin. (1) din Regulamentul (UE) 2019/2033, în conformitate cu alin. (1) din prezentul articol, și, după caz, comunică S.S.I.F. în cauză concluziile acestei analize, inclusiv eventualele așteptări legate de ajustarea nivelului de fonduri proprii stabilit în conformitate cu alin. (1) din prezentul articol.

(3) A.S.F. stabilește termenul până la care S.S.I.F. trebuie să finalizeze ajustarea nivelului de fonduri proprii conform prevederilor alin. (2).

**Art. 54** – (1) A.S.F. impune cerințele de lichiditate specifice prevăzute la art. 49 alin. (2) lit. b) numai în cazul în care, pe baza analizelor efectuate în conformitate cu art. 44 - 47, concluzionează că o S.S.I.F. care nu îndeplinește condițiile prevăzute la art. 12 alin. (1) din Regulamentul (UE) 2019/2033 sau care îndeplinește aceste condiții, dar nu a fost scutită de la îndeplinirea cerinței de lichiditate în conformitate cu art. 43 alin. (1) din Regulamentul (UE) 2019/2033, se află în una dintre următoarele situații:

a) S.S.I.F. este expusă la riscul de lichiditate sau la elemente de risc de lichiditate care sunt semnificative și nu sunt acoperite sau nu sunt acoperite în mod suficient de cerința de lichiditate prevăzută în partea a cincea din Regulamentul (UE) 2019/2033;

b) S.S.I.F. nu îndeplinește cerințele prevăzute la art. 26, 27 și 30 și este puțin probabil ca practicile, procesele, mecanismele și strategiile să fie îmbunătățite suficient și într-un termen adecvat prin alte măsuri administrative.

(2) În sensul alin. (1) lit. a), se consideră că riscul de lichiditate sau elementele de risc de lichiditate nu sunt acoperite sau nu sunt acoperite în mod suficient de cerința de lichiditate prevăzută în Partea a cincea din Regulamentul (UE) 2019/2033 numai atunci când cuantumurile și tipurile de lichiditate considerate adecvate de către A.S.F. în urma analizei de supraveghere a evaluării desfășurate de S.S.I.F. în conformitate cu art. 26 alin. (1) sunt mai mari decât cerința de lichiditate pentru S.S.I.F., prevăzută în partea a cincea din Regulamentul (UE) 2019/2033.

(3) A.S.F. stabilește nivelul de lichiditate specific impus în temeiul art. 49 alin. (2) lit. k) ca fiind diferența dintre lichiditatea considerată adecvată în temeiul alin. (2) și cerința de lichiditate prevăzută în partea a cincea din Regulamentul (UE) 2019/2033.

(4) A.S.F. impune S.S.I.F. să îndeplinească cerințele specifice privind lichiditățile prevăzute la art. 49 alin. (2) lit. k) din prezenta lege cu activele lichide astfel cum se prevede la art. 43 din Regulamentul (UE) 2019/2033.

(5) A.S.F. motivează în scris decizia de a impune o cerință de lichiditate specifică, astfel cum este prevăzută la art. 49 alin. (2) lit. k), prin descrierea clară a evaluării complete a elementelor prevăzute la alin. (1)-(3).

**Art. 55 -** A.S.F., în calitate de autoritate competentă și autoritate de rezoluție, asigură notificarea din partea structurii care îndeplinește obligațiile ce revin A.S.F. în calitate de autoritate competentă către structura care îndeplinește obligațiile ce revin A.S.F. în calitate de autoritate de rezoluție în legătură cu orice cerință de fonduri proprii suplimentare impusă conform art. 49 alin. (2) lit. a) pentru o S.S.I.F. care intră în domeniul de aplicare al Legii nr. 312/2015 și cu privire la eventualele așteptări legate de ajustarea prevăzută la art. 53 alin. (2) în ceea ce privește respectiva S.S.I.F.

**Art. 56** – A.S.F. are competența de a:

a) solicita S.S.I.F. care nu îndeplinesc condițiile pentru a se califica drept firme de investiții mici și neinterconectate prevăzute la art. 12 alin. (1) din Regulamentul (UE) 2019/2033 și S.S.I.F. prevăzute la art. 46 alin. (2) din Regulamentul (UE) 2019/2033 să publice informațiile prevăzute la art. 46 din Regulamentul (UE) 2019/2033 de mai multe ori pe an și de a stabili termene pentru această publicare;

b) solicita S.S.I.F. care nu îndeplinesc condițiile pentru a se califica drept firme de investiții mici și neinterconectate prevăzute la art. 12 alin. (1) din Regulamentul (UE) 2019/2033 și S.S.I.F. prevăzute la art. 46 alin. (2) din Regulamentul (UE) 2019/2033 să utilizeze mijloace și spații de informare specifice, în special site-urile de internet ale S.S.I.F., pentru alte raportări decât situațiile financiare;

c) solicita societăților-mamă să publice anual, fie integral, fie prin trimiteri la informații echivalente, o descriere a structurii juridice, precum și a guvernanței și a structurii organizatorice a grupului de firme de investiții, în conformitate cu prevederile art. 30 alin. (1) și (2) din prezenta lege și cu prevederile art. 34 lit. a) – c), art. 35 și 36 din Legea nr. 126/2018.

CAPITOLUL III

**Supravegherea grupurilor de firme de investiții**

*Secțiunea 1*

***Supravegherea grupurilor de firme de investiții pe bază consolidată și supravegherea conformării cu testul capitalului la nivel de grup***

**Art. 57** – Supravegherea pe bază consolidată sau supravegherea conformării cu testul capitalului la nivel de grup se exercită de către A.S.F. în următoarele situații:

a) în situația în care o S.S.I.F. deține calitatea de firmă de investiții-mamă din Uniune care conduce un grup de firme de investiții;

b) în situația în care societatea-mamă a unei S.S.I.F. este o societate de investiții holding-mamă din Uniune sau o societate financiară holding mixtă-mamă din Uniune;

c) în situația în care două sau mai multe firme de investiții autorizate în două sau mai multe state membre au aceeași societate de investiții holding-mamă din Uniune sau aceeași societate financiară holding mixtă-mamă din Uniune, cu condiția ca societatea de investiții holding sau societatea financiară holding mixtă să fie stabilită pe teritoriul României;

d) în cazul în care societățile-mamă a două sau mai multe firme de investiții autorizate în două sau mai multe state membre cuprind mai multe societăți de investiții holding sau societăți financiare holding mixte ale căror sedii centrale se află în state membre diferite, inclusiv România, iar în fiecare dintre aceste state există o firmă de investiții, cu condiția ca S.S.I.F. să aibă cel mai mare total al activului bilanțier;

e) în situația în care două sau mai multe firme de investiții autorizate în Uniune au aceeași societate de investiții holding-mamă din Uniune sau aceeași societate financiară holding mixtă-mamă din Uniune și niciuna dintre aceste firme de investiții nu a fost autorizată în statul membru în care a fost înființată societatea de investiții holding sau societatea financiară holding mixtă, cu condiția ca S.S.I.F. să aibă cel mai mare total al activului bilanțier.

**Art. 58** – (1) A.S.F., împreună cu celelalte autorități competente, pot, de comun acord, să renunțe la criteriile prevăzute la art. 57 lit. c) – e) atunci când aplicarea acestora nu ar fi adecvată pentru o supraveghere eficace pe bază consolidată sau o supraveghere eficace a conformării cu testul capitalului la nivel de grup, având în vedere firmele de investiții respective și importanța activităților lor în statele membre relevante, și să desemneze o altă autoritate competentă să efectueze supravegherea pe bază consolidată sau supravegherea conformării cu testul capitalului la nivel de grup.

(2) În situația prevăzută la alin. (1), înainte de a adopta o astfel de decizie, A.S.F. și celelalte autorități competente oferă societății de investiții holding-mamă din Uniune, societății financiare holding mixte-mamă din Uniune sau firmei de investiții cu cel mai mare total al activului bilanțier, după caz, ocazia de a-și exprima opinia cu privire la decizia pe care intenționează să o adopte.

(3) A.S.F. și celelalte autorități competente notifică Comisiei Europene și ABE orice decizie adoptată conform prevederilor alin. (1).

 **Art. 59** - Atunci când survine o situație de urgență, inclusiv o situație astfel cum este prevăzută la art. 18 din Regulamentul (UE) nr. 1093/2010 sau o situație în care se manifestă evoluții negative ale piețelor, care ar putea pune în pericol lichiditatea pieței și stabilitatea sistemului financiar din oricare dintre statele membre în care au fost autorizate entități ale unui grup de firme de investiții, A.S.F., în situația în care este supraveghetor al grupului, stabilit în conformitate cu art. 57 și 58, avertizează ABE, CERS și autoritățile competente relevante, cât mai curând posibil, în conformitate cu prevederile capitolului I secțiunea a 2-a din prezentul titlu, și comunică toate informațiile esențiale pentru îndeplinirea sarcinilor care le revin acestora.

 **Art. 60** - (1) A.S.F., în calitate de supraveghetor al grupului stabilit conform prevederilor art. 57 şi 58, poate, dacă este cazul, să instituie colegii de supraveghetori pentru a facilita îndeplinirea sarcinilor prevăzute în prezentul articol și pentru a asigura coordonarea și cooperarea cu autoritățile de supraveghere relevante din țările terțe, în special în cazul în care acest lucru este necesar în scopul aplicării prevederilor art. 23 alin. (1) primul paragraf lit. c) și ale art. 23 alin. (2) din Regulamentul (UE) 2019/2033 pentru a face schimburi de informații relevante privind modelul de marjă cu autoritățile de supraveghere ale contrapărților centrale calificate (CPCC) și pentru a actualiza aceste informații.

 (2) Colegiile de supraveghetori elaborează un cadru care să permită A.S.F., în calitate de supraveghetor al grupului, ABE și celorlalte autorități competente să îndeplinească următoarele sarcini:

a) sarcinile prevăzute la art. 59;

b) coordonarea cererilor de informații în cazul în care acest lucru este necesar pentru facilitarea supravegherii pe bază consolidată, în conformitate cu prevederile art. 7 din Regulamentul (UE) 2019/2033;

c) coordonarea cererilor de informații, în cazul în care mai multe autorități competente ale firmelor de investiții care fac parte din același grup trebuie să solicite fie autorității competente a statului membru de origine al unui membru compensator, fie autorității competente a CPCC informații privind modelul de marjă și parametrii utilizați pentru calcularea cerinței de marjă a firmelor de investiții relevante;

d) schimbul de informații între toate autoritățile competente și schimbul de informații cu ABE, în conformitate cu prevederile art. 21 din Regulamentul (UE) nr. 1093/2010, și cu AEVMP, în conformitate cu prevederile art. 21 din Regulamentul (UE) nr. 1095/2010;

e) ajungerea la un acord între autoritățile competente referitor la delegarea voluntară a sarcinilor și a responsabilităților, după caz;

f) sporirea eficienței supravegherii prin evitarea pe cât posibil a dublării inutile a cerințelor de supraveghere.

(3) După caz, colegiile de supraveghetori pot fi instituite, de asemenea, atunci când filialele unui grup de firme de investiții aflat sub conducerea unei firme de investiții din Uniune, a unei societăți de investiții holding-mamă din Uniune sau a unei societăți financiare holding mixte-mamă din Uniune sunt situate într-o țară terță.

(4) ABE participă, în conformitate cu prevederile art. 21 din Regulamentul (UE) nr. 1093/2010, la reuniunile colegiilor de supraveghetori.

(5) Următoarele autorități fac parte din colegiul de supraveghetori:

a) autoritățile competente responsabile cu supravegherea filialelor unui grup de firme de investiții aflat sub conducerea unei firme de investiții din Uniune, a unei societăți de investiții holding-mamă din Uniune sau a unei societăți financiare holding mixte-mamă din Uniune;

b) după caz, autoritățile de supraveghere din țări terțe, sub rezerva unor cerințe de confidențialitate care să fie echivalente, în opinia tuturor autorităților competente, cu cerințele prevăzute în capitolul I secțiunea 2 din prezentul titlu.

**Art. 61** – (1) A.S.F., în calitate de supraveghetor al grupului stabilit conform prevederilor art. 57 şi 58, prezidează reuniunile colegiului de supraveghetori și adoptă decizii.

(2) În prealabil, A.S.F. transmite tuturor membrilor colegiului de supraveghetori toate informațiile legate de organizarea reuniunilor prevăzute la alin. (1), de principalele subiecte care urmează să fie discutate, precum și de activitățile care urmează să fie examinate.

(3) A.S.F., în calitate de supraveghetor al grupului, îi informează, de asemenea, în timp util, pe toți membrii colegiului de supraveghetori în legătură cu toate deciziile adoptate în cadrul reuniunilor colegiului de supraveghetori și cu toate acțiunile întreprinse.

(4) În momentul adoptării deciziilor, A.S.F., în calitate de supraveghetor al grupului, ține seama de relevanța activității de supraveghere care urmează să fie planificată sau coordonată de către autoritățile prevăzute la art. 60 alin. (5).

(5) Înființarea și funcționarea colegiilor de supraveghetori este formalizată prin acorduri scrise.

(6) În cazul în care nu este de acord cu o decizie adoptată de A.S.F., în calitate de supraveghetor al grupului, în ceea ce privește funcționarea colegiilor de supraveghetori, oricare dintre autoritățile competente vizate poate sesiza ABE și îi poate solicita asistența în conformitate cu prevederile art. 19 din Regulamentul (UE) nr. 1093/2010.

(7) În conformitate cu prevederile art. 19 alin. (1) al doilea paragraf din Regulamentul (UE) nr. 1093/2010, la inițiativa ABE, autoritățile competente pot beneficia de asistența ABE în cazul unui dezacord în legătură cu funcționarea colegiilor de supraveghetori prevăzut la prezentul articol.

**Art. 62** – (1) A.S.F., în calitate de supraveghetor al grupului, și autoritățile competente prevăzute la art. 60 alin. (5) își comunică reciproc toate informațiile relevante necesare, inclusiv:

a) identificarea structurii juridice și de guvernanță a grupului de firme de investiții, inclusiv a structurii sale organizatorice, acoperind toate entitățile reglementate și nereglementate, filialele nereglementate și întreprinderile-mamă, precum și a autorităților competente ale entităților reglementate din cadrul grupului de firme de investiții;

b) procedurile de colectare de informații de la firmele de investiții dintr-un grup de firme de investiții și de verificare a acestor informații;

c) eventualele evoluții negative înregistrate de firmele de investiții sau de alte entități dintr-un grup de firme de investiții, care ar putea afecta grav firmele de investiții;

d) eventualele sancțiuni semnificative și măsuri excepționale luate de autoritățile competente în conformitate cu dispozițiile de drept intern care transpun în legislaţia statelor membre prevederile Directivei 2019/2034/UE;

e) impunerea unei cerințe de fonduri proprii specifice în temeiul dispozițiilor de drept intern care transpun în legislaţia statelor membre prevederile art. 39 din Directiva 2019/2034/UE.

(2) Autoritățile competente și A.S.F., în calitate de supraveghetor al grupului, pot sesiza ABE, în conformitate cu prevederile art. 19 alin. (1) din Regulamentul (UE) nr. 1093/2010, atunci când unele informații relevante au fost comunicate în conformitate cu prevederile alin. (1) cu întârzieri nejustificate sau atunci când o cerere de cooperare care vizează în special schimbul de informații relevante a fost respinsă sau atunci când unei astfel de cereri nu i s-a dat curs într-un interval de timp rezonabil.

(3) Prevederile alin. (1) și (2) se aplică și în situația în care A.S.F. are calitatea de autoritate competentă pentru o S.S.I.F. din grup.

 (4) Autoritățile competente pot beneficia de asistența ABE acordată în conformitate cu prevederile art. 19 alin. (1) al doilea paragraf din Regulamentul (UE) nr. 1093/2010, precum și din propria inițiativă a ABE, în vederea dezvoltării unor practici de cooperare consecvente.

**Art. 63** – (1) Înainte de adoptarea unei decizii care poate fi importantă pentru sarcinile de supraveghere ale altor autorități competente, A.S.F., în calitate de autoritate competentă, se consultă cu celelalte autorități competente cu privire la:

a) modificările structurii acționariatului, organizatorice sau de conducere a firmelor de investiții din cadrul unui grup de firme de investiții, care necesită aprobarea sau autorizarea autorităților competente;

b) sancțiunile semnificative impuse firmelor de investiții de către autoritățile competente sau orice alte măsuri excepționale luate de autoritățile respective; și

c) cerințele specifice de fonduri proprii impuse conform art. 49.

(2) A.S.F., în calitate de autoritate competentă, este consultată de celelalte autorități competente înainte de adoptarea unei decizii care poate fi importantă pentru sarcinile de supraveghere ale altor autorități competente cu privire la elementele prevăzute la alin. (3) lit. a) - c).

(3) A.S.F., în calitate de supraveghetor al grupului, este consultată atunci când urmează să fie impuse sancțiuni semnificative sau urmează să fie aplicate orice alte măsuri excepționale de către autoritățile competente, astfel cum este prevăzut la alin. (1) lit. b).

(4) Prin excepție de la prevederile alin. (1), A.S.F., în calitate de autoritate competentă, nu este obligată să consulte alte autorități competente în situații de urgență sau atunci când o astfel de consultare ar putea pune în pericol eficacitatea deciziilor sale, caz în care A.S.F. informează fără întârziere celelalte autorități competente în cauză cu privire la decizia de a nu le consulta.

**Art. 64** - (1) În situația în care o autoritate competentă dintr-un stat membru trebuie să verifice informațiile privind firmele de investiții/S.S.I.F., societățile de investiții holding, societățile financiare holding mixte, instituțiile financiare, întreprinderile prestatoare de servicii auxiliare, societățile holding cu activitate mixtă sau filialele acestora care se află pe teritoriul României, inclusiv filialele care sunt societăți de asigurare, și adresează o solicitare în acest sens, A.S.F. efectuează această verificare în conformitate cu prevederile alin. (2).

(2) Ulterior primirii unei cereri conform prevederilor alin. (1), A.S.F. ia una dintre următoarele măsuri:

a) efectuează ea însăși verificarea, în limitele competențelor sale;

b) acordă autorității competente care a făcut cererea permisiunea să efectueze verificarea;

c) solicită unui auditor sau unui expert să efectueze verificarea în mod imparțial și să raporteze rezultatele cu promptitudine.

(3) În scopul lit. a) și c), autoritatea competentă care a formulat cererea poate participa la verificare.

**Art. 65** – (1) În situația în care A.S.F. trebuie să verifice informațiile privind firmele de investiții/S.S.I.F., societățile de investiții holding, societățile financiare holding mixte, instituțiile financiare, întreprinderile prestatoare de servicii auxiliare, societățile holding cu activitate mixtă sau filialele acestora care se află într-un alt stat membru, inclusiv filialele care sunt societăți de asigurare, aceasta adresează o solicitare în acest sens autorităților competente relevante din statul membru respectiv.

(2) În situația în care, ulterior primirii cererii A.S.F. formulate conform prevederilor alin. (1), autoritatea competentă efectuează ea însăși verificarea, în limitele competențelor sale, A.S.F. îi este permisă participarea la această verificare.

(3) Ulterior primirii cererii A.S.F. formulate conform prevederilor alin. (1), autoritatea competentă poate acorda A.S.F. permisiunea de a efectua verificarea.

(4) În situația în care, ulterior primirii cererii A.S.F. formulate conform prevederilor alin. (1), autoritatea competentă solicită unui auditor sau unui expert să efectueze verificarea în mod imparțial și să raporteze rezultatele cu promptitudine, A.S.F. îi este permisă participarea la această verificare.

*Secțiunea a 2-a*

***Societăți de investiții holding, societăți financiare holding mixte și societăți holding cu activitate mixtă***

**Art. 66** - Societățile de investiții holding și societățile financiare holding mixte sunt incluse în supravegherea conformării cu testul capitalului la nivel de grup.

**Art. 67 -** Membrii organului de conducere al unei societăți de investiții holding sau al unei societăți financiare holding mixte au o reputație suficient de bună și cunoștințele, competențele și experiența necesare pentru a exercita în mod eficace aceste atribuții, având în vedere rolul specific al unei societăți de investiții holding sau al unei societăți financiare holding mixte.

**Art. 68** – (1) În situația în care societatea-mamă a unei S.S.I.F. este o societate holding cu activitate mixtă, A.S.F. poate:

a) solicita societății holding cu activitate mixtă să furnizeze orice informație care ar putea fi relevantă pentru supravegherea S.S.I.F. respective;

b) supraveghea tranzacțiile între S.S.I.F. și societatea holding cu activitate mixtă și filialele acesteia din urmă și poate impune ca S.S.I.F. să dispună de procese adecvate de administrare a riscurilor și de mecanisme de control intern adecvate, inclusiv de proceduri riguroase de raportare și de contabilitate, în vederea identificării, măsurării, monitorizării și controlării tranzacțiilor respective.

(2) A.S.F. poate efectua prin personal propriu sau poate dispune efectuarea, prin experți externi, de verificări la fața locului pentru a verifica informațiile primite de la societățile holding cu activitate mixtă și de la filialele acestora.

**Art. 69 –** (1)În situația în care două sau mai multe firme de investiții care sunt filiale ale aceleiași societăți-mamă, al cărei sediu central se află într-o țară terță, nu fac obiectul unei supravegheri eficace la nivel de grup, A.S.F. evaluează dacă firmele de investiții sunt supuse, de către autoritatea de supraveghere din țara terță, unei supravegheri echivalente cu supravegherea stabilită în prezenta lege și în partea I din Regulamentul (UE) 2019/2033.

(2) În situația în care evaluarea prevăzută la alin. (1) concluzionează că nu se aplică o astfel de supraveghere echivalentă, A.S.F. permite aplicarea unor tehnici de supraveghere corespunzătoare care să îndeplinească obiectivele supravegherii în conformitate cu prevederile art. 7 sau 8 din Regulamentul (UE) 2019/2033.

(3) Tehnicile de supraveghere prevăzute la alin. (1) sunt stabilite de A.S.F., în situația în care aceasta ar fi supraveghetorul grupului dacă societatea-mamă ar fi fost stabilită în Uniune, după consultarea celorlalte autorități competente implicate.

(4) Orice măsură luată în conformitate cu prevederile alin. (2) și (3) se notifică celorlalte autorități competente implicate, ABE și Comisiei Europene.

(5) În situația în care A.S.F. este supraveghetorul grupului dacă societatea-mamă ar fi stabilită în Uniune, A.S.F. poate, în special, să solicite înființarea unei societăți de investiții holding sau a unei societăți financiare holding mixte în cadrul Uniunii, precum și aplicarea prevederilor art. 7 sau 8 din Regulamentul (UE) 2019/2033 respectivei societăți de investiții holding sau societății financiare holding mixte.

**Art. 70** – A.S.F. poate solicita Comisiei Europene transmiterea de recomandări Consiliului Uniunii Europene în vederea negocierii, cu una sau mai multe țări terțe, a unor acorduri privind mijloacele de supraveghere a conformării cu testul capitalului la nivel de grup în cazul următoarelor firme de investiții:

a) firmele de investiții a căror întreprindere-mamă are sediul central într-o țară terță;

b) firmele de investiții stabilite într-o țară terță a căror întreprindere-mamă are sediul central în Uniunea Europeană.

CAPITOLUL IV

**Sancţiuni** **şi măsuri administrative**

**Art. 71** - A.S.F. stabilește și aplică sancţiuni şi măsuri administrative pentru încălcarea prevederilor prezentei legi şi ale Regulamentului (UE) 2019/2033.

**Art. 72** - (1) Constituie contravenţii următoarele fapte săvârşite de S.S.I.F., de membrii organului de conducere al unei S.S.I.F., precum şi de persoanele fizice responsabile de încălcare, care intră sub incidenţa prevederilor prezentei legi:

a) nerespectarea obligaţiei de a institui mecanisme de guvernanță internă, conform prevederilor art. 30;

b) nerespectarea obligaţiei de raportare a informaţiilor sau furnizarea către A.S.F. de informații incomplete sau inexacte privind cerințele de fonduri proprii prevăzute la art. 11 din Regulamentul (UE) 2019/2033, încălcând prevederile art. 54 alin. (1) lit. b) din respectivul regulament;

c) nerespectarea obligaţiei de a transmite A.S.F. informații privind riscul de concentrare sau furnizarea de informații incomplete sau inexacte încălcând prevederile art. 54 alin. (1) lit. e) din Regulamentul (UE) 2019/2033;

d) expunerea la un risc de concentrare care depășește limitele stabilite la art. 37 din Regulamentul (UE) 2019/2033, fără a aduce atingere prevederilor art. 38 și 39 din regulamentul menționat;

e) neîndeplinirea, în mod repetat sau constant, a obligației de a dispune de active lichide, încălcând art. 43 din Regulamentul (UE) 2019/2033, fără a aduce atingere art. 44 din regulamentul menționat;

f) nerespectarea obligaţiei de a transmite A.S.F. informaţii sau furnizarea de informaţii incomplete sau inexacte, încălcând dispozițiile prevăzute în partea a șasea a Regulamentului (UE) 2019/2033;

g) efectuarea de plăți către deținătorii instrumentelor incluse în fondurile proprii ale S.S.I.F. în cazurile în care art. 28, 52 sau 63 din Regulamentul (UE) nr. 575/2013 interzice astfel de plăți către deținătorii de instrumente incluse în fonduri proprii;

h) încălcarea gravă de către S.S.I.F. a prevederilor [Legii nr. 129/2019 pentru prevenirea și combaterea spălării banilor și finanțării terorismului, precum și pentru modificarea și completarea unor acte normative](https://eur-lex.europa.eu/legal-content/EN/TXT/?uri=NIM:275542), cu modificările și completările ulterioare;

i) S.S.I.F. permite uneia sau mai multor persoane care nu respectă prevederile art. 24 din Legea nr. 126/2018 să devină sau să rămână membri ai organului de conducere;

j) efectuarea de operațiuni fictive și fără acoperire reală, în scopul prezentării incorecte a poziției financiare sau expunerii S.S.I.F.;

k) periclitarea credibilității și/sau viabilității S.S.I.F. prin administrarea necorespunzătoare a fondurilor;

l) orice încălcări ale prezentei legi, ale Regulamentului (UE) 2019/2033, ale reglementărilor emise în aplicarea acestora, respectiv ale regulamentelor de directă aplicare adoptate la nivelul Uniunii Europene în domeniile reglementate de prezenta lege, în măsura în care aceste fapte nu intră sub incidența prevederilor lit. a) - k).

(2) Săvârșirea contravențiilor prevăzute la alin. (1) se sancționează cu următoarele sancțiuni contravenționale principale:

a) în cazul persoanelor juridice, avertisment sau amendă de la 10.000 lei până la 10 % din valoarea totală netă anuală a cifrei de afaceri, care include venitul brut constând în dobânzile de primit și alte venituri similare, venitul rezultat din acțiuni și alte titluri cu randament fix sau variabil, precum și comisioanele sau taxele percepute de societate în exercițiul financiar precedent, prin derogare de la prevederile art. 8 alin. (2) lit. a) din Ordonanţa Guvernului nr. 2/2001, aprobată cu modificări şi completări prin Legea nr. 180/2002, cu modificările şi completările ulterioare, denumită în continuare *Ordonanţa Guvernului* *nr. 2/2001**;*

b) în cazul persoanelor juridice, amendă de la 10.000 lei până la dublul cuantumului profiturilor obținute sau al pierderilor evitate ca urmare a încălcării, în cazul în care aceste profituri sau pierderi pot fi calculate, prin derogare de la prevederile art. 8 alin. (2) lit. a) din Ordonanța Guvernului nr. 2/2001;

c) în cazul persoanelor fizice, avertisment sau amendă de la 1.000 lei până la 23.899.500 lei, prin derogare de la prevederile art. 8 alin. (2) lit. a) din Ordonanţa Guvernului nr. 2/2001.

(3) În funcție de natura și gravitatea faptei, pentru săvârșirea contravențiilor prevăzute la alin. (1), A.S.F. poate aplica și următoarele sancțiuni contravenționale complementare:

a) interzicerea pentru membrii organului de conducere al S.S.I.F. și pentru persoanele fizice responsabile de încălcare, în temeiul prezentei legi, de a exercita funcții în cadrul S.S.I.F. pentru o perioadă cuprinsă între 90 de zile şi 5 ani;

b) retragerea sau suspendarea, pentru o perioadă menționată în decizia de suspendare emisă de A.S.F., dar care nu poate depăși 12 luni, a autorizației acordate S.S.I.F., dacă aceasta nu mai îndeplinește cerințele prudențiale prevăzute în Regulamentul (UE) 2019/2033 sau măsurile dispuse de A.S.F. conform art. 49 alin (2) și art. 54 din prezenta lege.

(4) În funcţie de natura şi gravitatea faptei, pentru săvârşirea contravenţiilor prevăzute la alin. (1), A.S.F. poate aplica una sau mai multe măsuri administrative precum:

a) atenţionarea persoanelor responsabile pentru faptele constatate de o gravitate scăzută;

b) o declarație publică în care se indică persoana fizică sau juridică, S.S.I.F., societatea de investiții holding sau societatea financiară holding mixtă responsabilă și natura încălcării;

c) o decizie prin care i se cere persoanei fizice sau juridice responsabile să înceteze comportamentul respectiv și să se abțină de la repetarea comportamentului respectiv;

d) măsuri necesare în scopul prevenirii sau remedierii situațiilor de nerespectare a dispozițiilor legale.

 (5) Sancțiunile contravenționale principale prevăzute la alin. (2) se pot aplica cumulativ cu una sau mai multe sancțiuni contravenționale complementare prevăzute la alin. (3) sau cu măsurile administrative prevăzute la alin. (4).

(6) Măsurile administrative prevăzute la alin. (4) pot fi aplicate distinct, iar măsurile administrative prevăzute la alin. (4) lit. b) şi d) pot fi aplicate şi împreună cu sancţiunile principale sau complementare prevăzute la alin. (2), respectiv alin. (3).

 (7) În cazul în care o societate prevăzută la alin. (2) lit. a) este o filială, venitul brut relevant este venitul brut rezultat din conturile consolidate ale societății-mamă de cel mai înalt rang din exercițiul financiar precedent.

 (8) Săvârşirea contravenţiilor se constată de către persoanele împuternicite din cadrul structurilor de specialitate ale A.S.F.; dacă se constată nerespectarea uneia dintre dispoziţiile legale a căror încălcare este prevăzută drept contravenţie la alin. (1), persoanei în cauză i se acordă un termen de 5 zile de la data comunicării celor constatate, în care să formuleze obiecţiuni cu privire la încălcarea săvârşită.

**Art. 73** – La stabilirea tipului sancțiunilor sau al măsurilor administrative prevăzute la art. 71 alin. (1) și a nivelului sancțiunilor pecuniare, pentru ca acestea să fie eficace, proporționale și cu efect de descurajare, A.S.F. ia în considerare principiul proporționalității şi al raţionamentului calificat, precum şi toate circumstanțele relevante, inclusiv, după caz:

a) gravitatea și durata încălcării;

b) gradul de responsabilitate al persoanelor fizice sau juridice responsabile de încălcare;

c) capacitatea financiară a persoanelor fizice sau juridice responsabile de încălcare, inclusiv cifra de afaceri totală a persoanelor juridice sau venitul anual al persoanelor fizice;

d) importanța profiturilor obținute sau a pierderilor evitate de persoanele juridice responsabile de încălcare;

e) orice pierderi suferite de terți ca urmare a încălcării;

f) gradul de cooperare cu autoritățile competente relevante;

g) încălcările anterioare comise de persoanele fizice sau juridice responsabile de încălcare;

h) orice posibile consecințe sistemice ale încălcării.

**Art. 74** - În conformitate cu prevederile prezentului capitol, A.S.F. poate impune societăților de investiții holding, societăților financiare holding mixte și societăților holding cu activitate mixtă, sau managerilor responsabili ai acestora, sancțiuni sau măsuri administrative prevăzute la art. 71 -73 pentru nerespectarea art. 57 **-** 70.

**Art. 75** – (1) A.S.F. are toate competențele de supraveghere, control, investigare și colectare a informațiilor necesare pentru exercitarea funcțiilor sale, inclusiv:

a) competența de a solicita informații de la următoarele persoane fizice sau juridice:

(i) S.S.I.F.;

(ii) societăți de investiții holding stabilite pe teritoriul României;

(iii) societăți financiare holding mixte stabilite pe teritoriul României;

(iv) societăți holding cu activitate mixtă stabilite pe teritoriul României;

(v) persoane care aparțin entităților prevăzute la pct. (i)-(iv);

(vi) părți terțe către care entitățile prevăzute la pct. (i)-(iv) au externalizat anumite funcții sau activități operaționale;

b) competența de a efectua toate investigațiile necesare în legătură cu orice persoană prevăzută la lit. a) care este stabilită sau se află pe teritoriul României, inclusiv dreptul:

(i) de a solicita prezentarea de documente de către persoanele prevăzute la lit. a);

(ii) de a examina evidențele și registrele persoanelor prevăzute la lit. a) și de a obține copii ale acestora sau extrase din acestea;

(iii) de a obține explicații scrise sau orale de la persoanele prevăzute la lit. a) sau de la reprezentanții ori personalul acestora;

(iv) de a intervieva orice altă persoană relevantă în scopul colectării de informații referitoare la obiectul unei investigații;

c) competența de a efectua toate inspecțiile necesare la sediile comerciale ale persoanelor juridice prevăzute la lit. a) și ale oricăror alte societăți incluse în supravegherea respectării testului capitalului la nivel de grup, în cazul în care A.S.F. este supraveghetorul grupului, sub rezerva notificării prealabile a celorlalte autorități competente în cauză.

**Art. 76** – (1) A.S.F. publică, fără întârzieri nejustificate, pe site-ul său de internet oficial toate sancțiunile și măsurile administrative impuse în conformitate cu prevederile art. 71 - 73 împotriva cărora nu s-a introdus sau nu se mai poate introduce nicio cale de atac.

(2) Publicarea prevăzută la alin. (1) include informații privind tipul și natura încălcării și identitatea persoanei fizice sau juridice împotriva căreia se aplică sancțiunea sau măsura.

(3) Informațiile prevăzute la alin. (1) se publică numai după ce persoana în cauză a fost informată cu privire la sancțiunile sau măsurile respective și în măsura în care publicarea este necesară și proporțională.

(4) În cazul sancțiunilor sau al măsurilor administrative impuse în conformitate cu prevederile art. 71 - 73 împotriva cărora s-a introdus o cale de atac, A.S.F. publică, de asemenea, pe site-ul său de internet oficial, informații privind stadiul în care se află calea de atac și rezultatul acesteia.

(5) A.S.F. publică sancțiunile sau măsurile administrative impuse în conformitate cu art. 71 – 73 cu titlu anonim în oricare dintre următoarele circumstanțe:

a) sancțiunea sau măsura a fost aplicată unei persoane fizice, iar publicarea datelor cu caracter personal ale persoanei respective se dovedește a fi disproporționată;

b) publicarea ar pune în pericol o anchetă penală în curs de desfășurare sau stabilitatea piețelor financiare;

c) publicarea ar cauza un prejudiciu disproporționat S.S.I.F. sau persoanelor fizice implicate.

(6) A.S.F. menține informațiile publicate în temeiul prezentului articol pe site-ul său de internet oficial pentru o perioadă de cel puțin cinci ani. Datele cu caracter personal conținute în publicare se păstrează pe site-ul de internet al A.S.F. pe o perioadă de 3 ani, cu respectarea prevederilor Regulamentului (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor).

**Art. 77** –(1)A.S.F. transmite ABE informații privind sancțiunile și măsurile administrative impuse în temeiul art. 71 - 73, privind orice cale de atac introdusă împotriva respectivelor sancțiuni și măsuri administrative și privind soluționarea acesteia.

(2) A.S.F. are acces la baza de date centralizată menținută de ABE cuprinzând sancțiunile administrative și alte măsuri administrative care i-au fost aduse la cunoștință de autorităţile competente.

**Art. 78** – (1) În vederea raportării cu promptitudine către A.S.F. a încălcărilor potențiale sau reale ale prezentei legi și ale dispozițiilor Regulamentului (UE) 2019/2033, prevederile art. 254 alin. (2) - (7) din Legea nr. 126/2018 se aplică în mod corespunzător.

(2) În aplicarea prevederilor alin. (1), trimiterea la prevederile Legii nr. 126/2018 prevăzută la art. 254 alin. (2) și (6) lit. b) şi c) din Legea nr. 126/2018 se consideră a fi făcută la prevederile prezentei legi.

(3) S.S.I.F. instituie proceduri adecvate privind raportarea de către angajați a încălcărilor, la nivel intern, prin intermediul unui canal specific independent.

**Art. 79** - Deciziile și măsurile adoptate de A.S.F. în temeiul Regulamentului (UE) 2019/2033, al prezentei legi și al actelor administrative adoptate în temeiul acesteia pot fi atacate, în termen de 30 de zile de la data comunicării, la Curtea de Apel București, Secția contencios administrativ și fiscal, conform Legii contenciosului administrativ nr. 554/2004, cu modificările și completările ulterioare.

**TITLUL V**

 **Obligația de a informa ABE şi publicarea informațiilor de către A.S.F.**

**Art. 80** - A.S.F. informează ABE în legătură cu:

a) procesul de analiză și evaluare prevăzut la art. 44 şi 45;

b) metodologia utilizată pentru luarea deciziilor prevăzute la art. 49 - 53;

c) nivelul sancțiunilor prevăzut la art. 71 - 73.

**Art. 81** – (1) A.S.F. publică integral, pe site-ul său de internet, la o adresă electronică unică, următoarele informații:

a) textul actelor cu putere de lege și al actelor administrative și recomandările generale adoptate în conformitate cu Directiva 2019/2034/UE;

b) modalitățile de exercitare a opțiunilor și drepturilor disponibile în conformitate cu Directiva 2019/2034/UE și cu Regulamentul (UE) 2019/2033;

c) criteriile generale și metodologiile utilizate în procesul de supraveghere și de evaluare prevăzut la art. 44 şi 45;

d) datele statistice agregate cu privire la aspectele principale ale punerii în aplicare a prevederilor prezentei legi și ale Regulamentului (UE) 2019/2033 pe teritoriul României, inclusiv numărul și natura măsurilor de supraveghere luate în conformitate cu art. 49 alin. (2) lit. a), precum și a sancțiunilor aplicate în conformitate cu art. 71 - 73.

(2) Informațiile publicate în conformitate cu prevederile alin. (1) trebuie să fie suficient de cuprinzătoare și exacte pentru a permite efectuarea unei comparații relevante între modurile în care autoritățile competente din diferite state membre aplică prevederile art. 57 alin. (1) lit. b) - d) din Directiva 2019/2034/UE.

(3) A.S.F. actualizează periodic informațiile publicate conform prevederilor alin. (1).

**TITLUL VI**

**Prevederi aplicabile S.S.I.F. prevăzute la art. 1 alin. (2) şi (5) din**

**Regulamentul (UE) 2019/2033**

 **Art. 82** – (1) Dispoziţiile prezentului titlu sunt aplicabile S.S.I.F. prevăzute la art. 1 alin. (2) şi (5) din Regulamentul (UE) 2019/2033.

 (2) A.S.F. este autoritate competentă pentru autorizarea, reglementarea şi supravegherea S.S.I.F. prevăzute la alin. (1).

 **Art. 83** – (1) S.S.I.F. prevăzute la art. 82 aplică prevederile Regulamentului (UE) nr. 575**/**2013.

 (2) Următoarele dispoziţii ale Ordonanţei de urgenţă a Guvernului nr. 99/2006 se aplică în mod corespunzător S.S.I.F. care îndeplinesc condițiile prevăzute la art. 1 alin. (2) și (5) din Regulamentul (UE) 2019/2033, în condiţiile prevăzute în articolele care urmează:

    a) secţiunea a 2-a a capitolului I din titlul I partea I;

    b) art. 24 şi art. 241 din titlul I, capitolul II, secţiunea a 2-a pct. 2.1;

    c) art. 106 din titlul II, capitolul I;

   d) art. 121, secţiunile 1-8 şi art. 150 alin. (1) lit. b) şi c) din secţiunea a 9-a a capitolului III din titlul II partea I;

   e) art. 1521, art. 163-1691, art. 171, 173, 1732, 1734, 174 şi capitolul II şi V din titlul III partea I;

    f) art. 210-211, art. 214-216, art. 217 alin. (1) și (2), art. 218-2266, art. 228, art. 229 alin. (1) – (3), art. 233 alin. (4), art. 234-2342 din titlul III partea I.

    (3) A.S.F. îi sunt aplicabile în mod corespunzător dispoziţiile capitolului VI din titlul III partea I din Ordonanţa de urgenţă a Guvernului nr. 99/2006.

    (4) A.S.F. stabileşte prin reglementări atribuţiile consiliului de administraţie şi ale directorilor sau, după caz, ale consiliului de supraveghere şi ale directoratului unei S.S.I.F., în vederea respectării prevederilor Ordonanţei de urgenţă a Guvernului nr. 99/2006 și ale Regulamentului (UE) nr. 575/2013.

    **Art. 84** -   (1) În aplicarea dispoziţiilor art. 83, se au în vedere următoarele:

   a) orice referire din cuprinsul articolelor enumerate la art. 83 alin. (2) la o instituţie de credit, persoană juridică română, la o instituţie de credit-mamă la nivelul României sau la o instituţie de credit-mamă la nivelul Uniunii Europene se consideră a fi făcută la o S.S.I.F., la o firmă de investiţii-mamă la nivelul României şi, respectiv, la o firmă de investiţii-mamă la nivelul Uniunii Europene, cu excepţia art. 177 la care numai prima referire a textului la instituţii de credit, persoane juridice române, se consideră a fi făcută la S.S.I.F.; orice referire la Banca Naţională a României din cuprinsul articolelor enumerate la art. 83 alin. (2) se consideră a fi făcută la A.S.F.;

    b) în scopul aplicării dispoziţiilor Ordonanţei de urgenţă a Guvernului nr. 99/2006 în cazul grupurilor din care face parte o S.S.I.F., dar care nu includ o instituţie de credit, expresiile „autoritate competentă”, „societate financiară holding”, „societate financiară holding mixtă”, „societate holding cu activitate mixtă” au următoarele semnificaţii:

    1. *autoritate competentă* - autoritatea competentă, astfel cum este definită la art. 4 alin. (1) pct. 40 din Regulamentul (UE) nr. 575/2013, împuternicită cu supravegherea prudenţială a firmelor de investiţii;

    2. *societate financiară holding* - o instituţie financiară ale cărei filiale sunt în exclusivitate sau în principal firme de investiţii sau alte instituţii financiare, cel puţin una dintre ele fiind o firmă de investiţii, şi care nu este o societate financiară holding mixtă;

    3. *societate holding cu activitate mixtă* - o întreprindere-mamă, alta decât o societate financiară holding, o firmă de investiţii sau o societate financiară holding mixtă, ale cărei filiale includ cel puţin o firmă de investiţii;

    4. *societate financiară holding mixtă* - o societate definită conform prevederilor art. 4 alin. (1) pct. 21 din Regulamentul (UE) nr. 575/2013;

(2) În aplicarea prevederilor art. 183 alin. (1), art. 1851 alin. (2) și (4), art. 1854 și art. 202 alin. (2) din Ordonanţa de urgenţă a Guvernului nr. 99/2006, trimiterile la obligația de păstrare a secretului profesional aplicabile B.N.R. se consideră a fi făcute la obligațiile de păstrare a secretului profesional aplicabile A.S.F., prevăzute de prezenta lege.

(3) În aplicarea prevederilor art. 224 alin. (1) lit. d) din Ordonanţa de urgenţă a Guvernului nr. 99/2006, A.S.F. face publice datele statistice prevăzute la respectiva literă fără a aduce atingere prevederilor privind păstrarea secretului profesional aplicabile A.S.F. prevăzute de prezenta lege.

    **Art. 85** - Pentru scopurile supravegherii pe bază consolidată a firmelor de investiții, orice referire din cuprinsul Ordonanţei de urgenţă a Guvernului nr. 99/2006 la instituţiile de credit se consideră a fi făcută la instituţii de credit sau la firme de investiţii, după caz.

    **Art. 86** -  În cazul în care o societate financiară holding-mamă la nivelul Uniunii Europene sau o societate financiară holding mixtă-mamă la nivelul Uniunii Europene are ca filiale atât o instituţie de credit, cât şi o firmă de investiţii, prevederile titlului III partea I din Ordonanţa de urgenţă a Guvernului nr. 99/2006 se aplică atât supravegherii instituţiilor de credit, cât şi, după caz, supravegherii S.S.I.F.

    **Art. 87** -  (1) În cazul în care o S.S.I.F. are ca societate-mamă o instituție de credit prevăzută la art. 4 alin. (1) pct. 1 lit. a) din Regulamentul (UE) 575/2013, care este instituţie de credit-mamă la nivelul României, doar instituţia de credit este supravegheată pe bază consolidată de către B.N.R., în condiţiile prevăzute de Ordonanţa de urgenţă a Guvernului nr. 99/2006, de Regulamentul (UE) nr. 575/2013 şi de reglementările emise în aplicarea acestora.

    (2) În cazul în care o societate financiară holding are ca filiale cel puţin o instituţie de credit prevăzută la art. 4 alin. (1) pct. 1 lit. a) din Regulamentul (UE) 575/2013, persoană juridică română, şi o S.S.I.F., doar instituţia de credit este supusă supravegherii pe bază consolidată de către B.N.R., în condiţiile prevăzute de Ordonanţa de urgenţă a Guvernului nr. 99/2006 şi de reglementările emise în aplicarea acesteia.

    **Art. 88** - (1) A.S.F. asigură cooperarea cu autorităţile competente ale statelor membre pentru îndeplinirea sarcinilor ce decurg din prevederile Ordonanţei de urgenţă a Guvernului nr. 99/2006, ale Regulamentului (UE) nr. 575/2013 şi ale reglementărilor emise în aplicarea acestora în ceea ce privește supravegherea prudențială a S.S.I.F. care îndeplinesc condițiile prevăzute la art. 1 alin. (2) și (5) din Regulamentul (UE) 2019/2033, în special atunci când serviciile şi activităţile de investiţii sunt furnizate în baza liberei circulaţii a serviciilor sau prin înfiinţarea de sucursale.

    (2) Supravegherea prudenţială a unei firme de investiţii din alte state membre este responsabilitatea autorităţilor competente din statul membru de origine, fără a aduce atingere competenţelor A.S.F. prevăzute de Ordonanţa de urgenţă a Guvernului nr. 99/2006.

    (3) Dispoziţiile alin. (2) nu împiedică exercitarea supravegherii pe baze consolidate potrivit prevederilor Ordonanţei de urgenţă a Guvernului nr. 99/2006.

    (4) Măsurile luate de A.S.F. faţă de firmele de investiţii din alte state membre care desfăşoară activitate în România nu pot institui un tratament discriminatoriu sau restrictiv pe considerente legate de faptul că firmele de investiţii respective sunt autorizate în alte state membre.

   (5) A.S.F. emite reglementări în aplicarea Ordonanţei de urgenţă a Guvernului nr. 99/2006 şi a Regulamentului (UE) nr. 575/2013.

    (6) În activitatea lor, S.S.I.F. care îndeplinesc condițiile prevăzute la art. 1 alin. (2) și (5) din Regulamentul (UE) 2019/2033 se supun reglementărilor şi măsurilor adoptate de A.S.F. în aplicarea Ordonanţei de urgenţă a Guvernului nr. 99/2006, a Regulamentului (UE) nr. 575/2013.

    **Art. 89** - (1) A.S.F. este competentă să dispună faţă de S.S.I.F. care îndeplinesc condițiile prevăzute la art. 1 alin. (2) și (5) din Regulamentul (UE) 2019/2033 sau faţă de persoanele responsabile care încalcă dispoziţiile Ordonanţei de urgenţă a Guvernului nr. 99/2006, ale Regulamentului (UE) nr. 575/2013 şi ale reglementărilor emise în aplicarea acestora sau nu se conformează recomandărilor formulate, măsurile necesare şi/sau să aplice sancţiuni, în scopul înlăturării deficienţelor şi a cauzelor acestora.

   (2) Măsurile ce pot fi dispuse de A.S.F. pentru a asigura redresarea, în cel mai scurt timp, a situaţiei entităţilor prevăzute la alin. (1) sunt prevăzute la art. 226 din Ordonanţa de urgenţă a Guvernului nr. 99/2006.

(3) În cazurile în care cerinţele prudenţiale prevăzute în Ordonanţa de urgenţă a Guvernului nr. 99/2006, în Regulamentul (UE) nr. 575/2013 şi în reglementările emise în aplicarea acestora nu sunt respectate sau nu s-a dat curs recomandărilor formulate, A.S.F. aplică sancţiuni în conformitate cu prevederile Ordonanţei de urgenţă a Guvernului nr. 99/2006 și cu prevederile titlului X din Legea nr. 126/2018.

(4) Sancţiunile prevăzute la art. 229 alin. (1) lit. a), b), d), e) şi f) şi măsura sancţionatorie prevăzută la art. 229 alin. (2) lit. a) din Ordonanţa de urgenţă a Guvernului nr. 99/2006 se aplică persoanelor cărora le poate fi imputată fapta, întrucât aceasta nu s-ar fi produs dacă persoanele respective şi-ar fi exercitat în mod corespunzător responsabilităţile care decurg din îndatoririle funcţiei lor stabilite conform legislaţiei aplicabile societăţilor, reglementărilor emise în aplicarea Ordonanţei de urgenţă a Guvernului nr. 99/2006 şi cadrului intern de administrare ori, după caz, persoanelor în privinţa cărora A.S.F. constată că acestea nu îşi desfăşoară activitatea în conformitate cu regulile unei practici prudente şi sănătoase şi/sau că nu mai corespund cerinţelor de reputaţie şi competenţă adecvată naturii, extinderii şi complexităţii activităţii S.S.I.F. şi responsabilităţilor încredinţate.

**TITLUL VII**

**Modificări și completări ale altor acte normative**

 **Art. 90 –** La articolul 2 alineatul (1) dinOrdonanţa de urgenţă a Guvernului nr. 98/2006 privind supravegherea suplimentară a instituţiilor de credit, a societăţilor de asigurare şi/sau de reasigurare, a societăţilor de servicii de investiţii financiare şi a societăţilor de administrare a investiţiilor dintr-un conglomerat financiar, publicată în Monitorul Oficial al României, Partea I, nr. 1.023 din 22 decembrie 2006, aprobată cu modificări și completări prin Legea nr. 152/2007, cu modificările și completările ulterioare, punctul 8 se modifică și va avea următorul cuprins:

„8. *norme sectoriale* - legislația națională și legislația europeană direct aplicabilă referitoare la supravegherea prudențială a entităților reglementate, în special legislația națională care transpune Directivele 2009/138/CE, 2013/36/UE, 2014/65/UE și (UE) 2019/2034 ale Parlamentului European și ale Consiliului, respectiv Regulamentele (UE) nr. 575/2013 și (UE) 2019/2033  ale Parlamentului European și ale Consiliului.”

**Art. 91** - Ordonanţa de urgenţă a Guvernului nr. 99/2006 privind instituţiile de credit şi adecvarea capitalului, publicată în Monitorul Oficial, Partea I, nr. 1.027 din 27 decembrie 2006,aprobată cu modificări și completări prin Legea nr. 227/2007, cu modificările şi completările ulterioare, se modifică şi se completează după cum urmează:

1. **La articolul 1 alineatul (1), literele b), c) și d) se modifică și vor avea următorul cuprins:**

„b) competenţele şi instrumentele pentru supravegherea prudenţială a instituţiilor de credit;

c) supravegherea prudenţială a instituţiilor de credit într-o manieră care să corespundă cu regulile stabilite în Regulamentul (UE) nr. 575/2013 al Parlamentului European şi al Consiliului din 26 iunie 2013 privind cerinţele prudenţiale pentru instituţiile de credit şi de modificare a Regulamentului (UE) nr. 648/2012, cu modificările ulterioare;

d) cerinţele de publicare în domeniul reglementării şi supravegherii prudenţiale a instituţiilor de credit;”

1. **La articolul 1, alineatul (3) se abrogă.**
2. **La articolul 1, alineatul (5) se modifică și va avea următorul cuprins:**

„(5) Nu intră sub incidenţa prezentei ordonanţe de urgenţă băncile centrale din statele membre. Alte instituţii permanent excluse de la aplicarea Directivei 2013/36/CE a Parlamentului European şi a Consiliului din 26 iunie 2013 cu privire la accesul la activitatea instituţiilor de credit şi supravegherea prudenţială a instituţiilor de credit, de modificare a Directivei 2002/87/CE şi de abrogare a Directivelor 2006/48/CE şi 2006/49/CE, cu modificările și completările ulterioare, prevăzute la art. 2 paragraful 5 pct. 3-24din această directivă, nu beneficiază de regimul instituţiilor de credit din alte state membre instituit potrivit prezentei ordonanţe de urgenţă. Pentru scopurile dispoziţiilor cuprinse în cap. II din titlul III partea I, instituţiile prevăzute la art. 2 paragraful 5 din Directiva 2013/36/CE, cu excepţia băncilor centrale din statele membre, sunt considerate instituţii financiare.”

1. **La articolul 1, alineatul (6) se abrogă.**
2. **La articolul 4, alineatele (1), (2), (3), (51) și (6) se modifică și vor avea următorul cuprins:**

 „(1) Banca Naţională a României este autoritatea competentă cu privire la reglementarea, autorizarea şi supravegherea prudenţială a instituţiilor de credit prevăzute la art. 4 alin. (1) pct. 1 lit. (a) din Regulamentul (UE) nr. 575/2013, cu modificările ulterioare, potrivit prevederilor prezentei ordonanţe de urgenţă şi ale Regulamentului (UE) nr. 575/2013.

(2) Banca Naţională a României monitorizează activităţile instituţiilor de credit prevăzute la art. 4 alin. (1) pct. 1 lit. (a) din Regulamentul (UE) nr. 575/2013, cu modificările ulterioare, precum şi, în cazul în care este autoritate responsabilă cu supravegherea pe bază consolidată, activităţile societăţilor financiare holding şi ale societăţilor financiare holding mixte, pentru prevederile aplicabile acestora, în scopul evaluării conformării la cerinţele prudenţiale prevăzute de prezenta ordonanţă de urgenţă, de Regulamentul (UE) nr. 575/2013 şi de reglementările emise în aplicarea acestora.

(3) În exercitarea competenţelor sale prevăzute de lege, Banca Naţională a României colectează şi procesează orice date şi informaţii relevante, inclusiv de natura datelor cu caracter personal, necesare pentru evaluarea conformării instituţiilor de credit prevăzute la art. 4 alin. (1) pct. 1 lit. (a) din Regulamentul (UE) nr. 575/2013, cu modificările ulterioare, precum şi, în cazul în care este autoritate responsabilă cu supravegherea pe bază consolidată, a societăţilor financiare holding şi a societăţilor financiare holding mixte, la cerinţele prudenţiale prevăzute de prezenta ordonanţă de urgenţă, de Regulamentul (UE) nr. 575/2013 şi de reglementările emise în aplicarea acestora, şi pentru investigarea posibilelor încălcări ale acestor cerinţe.

(51) În aplicarea art. 124 alin. (1a) și art. 164 alin. (5) din Regulamentul (UE) nr. 575/2013, cu modificările ulterioare, Banca Națională a României exercită atribuțiile în calitate de autoritate responsabilă cu aplicarea prevederilor art. 124 alin. (2), respectiv ale art. 164 alin. (6) din Regulamentul (UE) nr. 575/2013 în ceea ce privește instituțiile de credit prevăzute la art. 4 alin. (1) pct. 1 lit. (a) din același regulament.

(6) În exercitarea competenţelor sale, Banca Naţională a României se asigură că atribuţiile de supraveghere decurgând din prezenta ordonanţă de urgenţă şi din Regulamentul (UE) nr. 575/2013, cu modificările ulterioare, precum şi orice alte atribuţii conferite prin lege acesteia sunt exercitate în mod distinct şi independent de atribuţiile privind rezoluţia instituţiilor de credit prevăzute la art. 4 alin. (1) pct. 1 lit. (a) din același regulament.”

1. **Articolul 41 se modifică și va avea următorul cuprins:**

„**Art. 41**- (1) Autoritatea de Supraveghere Financiară este autoritatea competentă cu privire la autorizarea,reglementarea și supravegherea prudențială a instituțiilor de credit prevăzute la art. 4 alin. (1) pct. 1 lit. b) din Regulamentul (UE) 575/2013 potrivit prevederilor prezentei ordonanțe de urgență și ale Regulamentului (UE) nr. 575/2013.

(2) Autoritatea de Supraveghere Financiară monitorizează activitățile instituțiilor de credit prevăzute la art. 4 alin. (1) pct. 1 lit b) din Regulamentul (UE) nr. 575/2013, precum şi, în cazul în care este autoritate responsabilă cu supravegherea pe bază consolidată, activităţile societăţilor financiare holding şi ale societăţilor financiare holding mixte, pentru prevederile aplicabile acestora, în scopul evaluării conformării la cerinţele prudenţiale prevăzute de prezenta ordonanţă de urgenţă, de Regulamentul (UE) nr. 575/2013 şi de reglementările emise în aplicarea acestora.

    (3) În exercitarea competenţelor sale prevăzute de lege, Autoritatea de Supraveghere Financiară colectează şi procesează orice date şi informaţii relevante, inclusiv de natura datelor cu caracter personal, necesare pentru evaluarea conformării instituțiilor de credit prevăzute la art. 4 alin. (1) pct. 1 lit b) din Regulamentul (UE) nr. 575/2013, precum şi, în cazul în care este autoritate responsabilă cu supravegherea pe bază consolidată a societăţilor financiare holding şi a societăţilor financiare holding mixte, la cerinţele prudenţiale prevăzute de prezenta ordonanţă de urgenţă, de Regulamentul (UE) nr. 575/2013 şi de reglementările emise în aplicarea acestora, şi pentru investigarea posibilelor încălcări ale acestor cerinţe.

    (4) În îndeplinirea funcţiilor cu privire la supravegherea prudenţială, investigaţiile şi aplicarea sancţiunilor prevăzute de prezenta ordonanţă de urgenţă, de Regulamentul (UE) nr. 575/2013 şi de reglementările emise în aplicarea acestora, Autorităţii de Supraveghere Financiară îi sunt conferite competenţele necesare şi acţionează în mod independent. În acest sens, Autoritatea de Supraveghere Financiară dispune de cunoştinţele de specialitate, resursele şi capacitatea operaţională necesare.

    (5) În exercitarea atribuţiilor sale de supraveghere prudenţială, Autoritatea de Supraveghere Financiară are în vedere, în mod corespunzător, impactul potenţial al deciziilor sale asupra stabilităţii sistemului financiar din toate celelalte state membre implicate, în special în situaţii de urgenţă, pe baza informaţiilor disponibile la momentul respectiv.

(6) În exercitarea competenţelor sale, Autoritatea de Supraveghere Financiară se asigură că atribuţiile de supraveghere decurgând din prezenta ordonanţă de urgenţă şi din Regulamentul (UE) nr. 575/2013, precum şi orice alte atribuţii conferite prin lege acesteia, sunt exercitate în mod distinct şi independent de atribuţiile privind rezoluţia instituţiilor de credit prevăzute la art. 4 alin. (1) pct. 1 lit. b) din Regulamentul (UE) nr. 575/2013, cu modificările ulterioare.”

1. **După articolul 41 se introduce un nou articol, articolul 42, cu următorul cuprins:**

„**Art. 42. -** Banca Naţională a României și Autoritatea de Supraveghere Financiară cooperează în mod strâns în aplicarea dispoziţiilor prezentei ordonanțe de urgență, ale Regulamentului (UE) nr. 575/2013, cu modificările ulterioare, şi ale reglementărilor emise în aplicarea acestora şi fac schimb de orice informaţii esenţiale sau pertinente pentru exercitarea funcţiilor şi sarcinilor lor, cu respectarea cerinţelor referitoare la secretul profesional prevăzute la art. 214 din prezenta ordonanță de urgență sau a unor cerințe similare celor prevăzute la art. 214.”

1. **La articolul 39 alineatul (1), litera a) se modifică și va avea următorul cuprins:**

 „a) instituţia de credit nu şi-a început activitatea bancară pentru care a fost autorizată în termen de 1 an de la data acordării autorizaţiei sau a încetat să mai desfăşoare activitate bancară de mai mult de 6 luni;”

1. **După articolul 44 de la Capitolul III din Titlul I, Partea I, se introduce un nou capitol, Capitolul III1 - Dispoziții speciale privind autorizarea de către Banca Națională a României a întreprinderilor prevăzute la art. 4 alin. (1) pct. 1 lit. (b) din Regulamentul (UE) nr. 575/2013 ca instituții de credit prevăzute la art. 4 alin. (1) pct. 1 lit. (a) din Regulamentul (UE) nr. 575/2013, cuprinzând articolele 441 – 449, cu următorul cuprins:**

“**CAPITOLUL III1**

Dispoziții speciale privind autorizarea de către Banca Națională a României a întreprinderilor prevăzute la art. 4 alin. (1) pct. 1 lit. (b) din Regulamentul (UE) nr. 575/2013 ca instituții de credit prevăzute la art. 4 alin. (1) pct. 1 lit. (a) din Regulamentul (UE) nr. 575/2013

**Secțiunea 1**

Autorizarea societăților de servicii de investiții financiare ca instituții de credit prevăzute la art. 4 alin. (1) pct. 1 lit. (a) din Regulamentul (UE) nr. 575/2013

**Art. 441 –** (1) Societățile de servicii de investiții financiare autorizate de Autoritatea de Supraveghere Financiară în conformitate cu Legea nr. 126/2018 privind piețele de instrumente financiare, cu modificările și completările ulterioare, care îndeplinesc condiţiile prevăzute la art. 4 alin. (1) pct. 1 lit. (b) din Regulamentul (UE) nr. 575/2013, cu modificările ulterioare, și, în același timp, intenționează să desfășoare activitate bancară în România, au obligaţia de a solicita Băncii Naţionale a României o autorizație ca instituție de credit prevăzută la art. 4 alin. (1) pct. 1 lit. (a) din Regulamentul (UE) nr. 575/2013, cu modificările ulterioare, în conformitate cu dispozițiile prezentei secțiuni și cu reglementările în domeniu emise în aplicarea acesteia.

(2) Banca Națională a României acordă societății de servicii de investiții financiare autorizaţie ca instituţie de credit prevăzută la art. 4 alin. (1) pct. 1 lit. (a) din Regulamentul (UE) nr. 575/2013, cu modificările ulterioare, numai dacă este încredinţată că respectiva entitate poate asigura desfăşurarea unei activităţi în condiţii de siguranţă şi de respectare a cerinţelor unei administrări prudente şi sănătoase, care să asigure protejarea intereselor deponenţilor şi ale altor creditori şi buna funcţionare a sistemului bancar, sens în care trebuie să fie respectate dispoziţiile prezentei ordonanţe de urgenţă, ale Regulamentului (UE) nr. 575/2013, cu modificările ulterioare şi ale reglementărilor emise în aplicarea acestora.

 (3) În procesul de autorizare a societății de servicii de investiții financiare ca instituție de credit prevăzută la 4 alin. (1) pct. 1 lit. (a) din Regulamentul (UE) nr. 575/2013, cu modificările ulterioare, sunt avute în vedere condițiile minime de autorizare prevăzute la paragraful 1.1 al Secţiunii I a Capitolului II din prezentul titlu.

(4) Fără a aduce atingere dispozițiilor din prezenta secțiune, Banca Naţională a României stabileşte prin reglementări și notifică Autorităţii Bancare Europene condiţiile în care poate acorda autorizaţia şi documentaţia care trebuie să însoţească cererea pentru autorizarea societății de servicii de investiții financiare ca instituție de credit prevăzută la 4 alin. (1) pct. 1 lit. (a) din Regulamentul (UE) nr. 575/2013, cu modificările ulterioare.

**Art. 442. -** (1) Prin derogare de la prevederile art. 33, procesul de autorizare a unei societăți de servicii de investiții financiare ca instituţie de credit prevăzută la 4 alin. (1) pct. 1 lit. (a) din Regulamentul (UE) nr. 575/2013, cu modificările ulterioare, se desfășoară într-o singură etapă.

(2) În sensul alin. (1), Banca Naţională a României hotărăşte cu privire la o cerere de autorizare a unei societăți de servicii de investiții financiare ca instituţie de credit prevăzută la 4 alin. (1) pct. 1 lit. (a) din Regulamentul (UE) nr. 575/2013, cu modificările ulterioare, în sensul acordării autorizației de funcționare sau al respingerii cererii, în termen de cel mult 4 luni de la data primirii cererii de autorizare însoţite de documentaţia completă stabilită potrivit reglementărilor emise de Banca Națională a României în domeniu.

(3) În termen de 5 zile lucrătoare de la primirea cererii, Banca Naţională a României comunică entității solicitante, dacă este cazul, informațiile și documentele care nu au fost prezentate conform alin. (2), în vederea depunerii de îndată a acestora.

(4) Banca Naţională a României poate solicita în scris, pe parcursul termenului prevăzut la alin. (2), dar nu mai târziu de trecerea a 3 luni de la primirea cererii de autorizare, orice informaţii sau documente suplimentare, dacă cele prezentate nu sunt suficiente ori relevante pentru realizarea evaluării sau dacă prezintă alte deficienţe.

(5) Entitatea solicitantă are la dispoziţie un termen de o lună de la data comunicării solicitării formulate potrivit alin. (4), pentru completarea informaţiilor şi/sau a documentelor cerute, respectiv pentru remedierea deficienţelor constatate. Entitatea solicitantă poate furniza din proprie iniţiativă orice alte informaţii şi/sau documente considerate relevante, însă acestea trebuie să fie prezentate cel târziu cu 30 de zile calendaristice anterior datei expirării termenului în care Banca Naţională a României trebuie să se pronunţe asupra cererii de autorizare.

(6) Informaţiile şi documentele prezentate cu depăşirea termenelor prevăzute pentru depunerea acestora nu sunt luate în considerare la evaluarea cererii de autorizare şi se restituie entității solicitante.

(7) Dispozițiile alin. (4) nu se aplică pentru acele informaţii şi/sau documente pe care Banca Națională a României le deține de la Autoritatea de Supraveghere Financiară în urma procesului de consultare cu aceasta prevăzut la art. 444 și art. 445, cu condiţia ca respectivele informații și/sau documente să fie valabile, corecte, complete şi actualizate până la momentul autorizării.

(8) Banca Naţională a României comunică în scris entității solicitante hotărârea sa, indicând şi motivele care au stat la baza acesteia în cazul respingerii cererii de autorizare.

**Art. 443. -** Dispozițiile art. 34-37 și ale art. 39-44 din prezenta ordonanță de urgență sunt aplicabile în mod corespunzător și instituțiilor de credit autorizate în conformitate cu prevederile prezentei secțiuni.

**Art. 444. -** Fără a aduce atingere prevederilor art. 37 alin. (2) și (3),în procesul de analiză a cererii de autorizare, Banca Națională a României se consultă cu Autoritatea de Supraveghere Financiară.

**Art. 445. -** (1) În aplicarea art. 444 din prezenta ordonanță de urgență, Banca Națională a României solicită Autorității de Supraveghere Financiară confirmarea respectării de către societatea de servicii de investiții financiare a tuturor cerinţelor prevăzute de dispoziţiile Legii nr. 126/2018 privind piețele de instrumente financiare, cu modificările și completările ulterioare, de reglementările emise în aplicarea acesteia, precum şi de prevederile reglementărilor Uniunii Europene emise în aplicarea Directivei 2014/65/UE, aplicabile acesteia în ceea ce privește prestarea de servicii de investiţii, precum și de servicii auxiliare şi/sau desfăşurarea de activităţi de investiții, altele decât cele care intră sub incidența art. 2 alin. (2) și (3) din Legea nr. 126/2018.

(2) Banca Națională a României nu acordă autorizația ca instituţie de credit prevăzută la art. 4 alin. (1) pct. 1 lit. (a) din Regulamentul (UE) nr. 575/2013, cu modificările ulterioare, decât ulterior comunicării de către Autoritatea de Supraveghere Financiară a confirmării prevăzute la alin. (1).

(3) Banca Națională a României informează de îndată Autoritatea de Supraveghere Financiară cu privire la acordarea autorizaţiei ca instituţie de credit prevăzută la art. 4 alin. (1) pct. 1 lit. (a) din Regulamentul (UE) nr. 575/2013, cu modificările ulterioare.

**Art. 446. -** (1) Banca Naţională a României respinge o cerere de autorizare a unei societăți de servicii de investiții financiare ca instituţie de credit prevăzută la 4 alin. (1) pct. 1 lit. (a) din Regulamentul (UE) nr. 575/2013, cu modificările ulterioare, în conformitate cu prevederile art. 38 alin. (1) lit.a), b), d) - g) și i) și alin. (2).

(2) Banca Națională a României informează de îndată Autoritatea de Supraveghere Financiară cu privire la respingerea unei cereri de autorizare.

**Secțiunea a 2-a**

Autorizarea instituțiilor de credit prevăzute la art. 4 alin. (1) pct. 1 lit. (b) din Regulamentul (UE) nr. 575/2013 ca instituții de credit prevăzute la art. 4 alin. (1) pct. 1 lit. (a) din Regulamentul (UE) nr. 575/2013

**Art. 447. -** (1)O instituțiede credit prevăzută la art. 4 alin. (1) pct. 1 lit. (b) din Regulamentul (UE) nr. 575/2013, cu modificările ulterioare, autorizată și supravegheată de către Autoritatea de Supraveghere Financiară în conformitate cu prevederile art.1632 din prezenta ordonanță de urgență, care intenționează să desfășoare activitate bancară, are obligaţia de a solicita Băncii Naţionale a României o autorizație ca instituție de credit prevăzută la art. 4 alin. (1) pct. 1 lit. (a) din Regulamentul (UE) nr. 575/2013, cu modificările ulterioare, în conformitate cu dispozițiile prezentei secțiuni și cu reglementările în domeniu emise în aplicarea acesteia.

(2) În aplicarea alin. (1), instituția de credit care intenționează să desfășoare activitate bancară în România trebuie să transmită Băncii Naționale a României o cerere de autorizare ca instituție de credit prevăzută la art. 4 alin. (1) pct. 1 lit. (a) din Regulamentul (UE) nr. 575/2013, cu modificările ulterioare, însoțită de informațiile și documentele stabilite potrivit reglementărilor emise de Banca Națională a României în domeniu.

(3) Banca Națională a României acordă instituției de credit solicitante autorizaţie ca instituţie de credit prevăzută la art. 4 alin. (1) pct. 1 lit. (a) din Regulamentul (UE) nr. 575/2013, cu modificările ulterioare, numai dacă este încredinţată că respectiva instituție de credit poate asigura desfăşurarea unei activităţi în condiţii de siguranţă şi de respectare a cerinţelor unei administrări prudente şi sănătoase, care să asigure protejarea intereselor deponenţilor şi ale altor creditori şi buna funcţionare a sistemului bancar, sens în care trebuie să fie respectate dispoziţiile prezentei ordonanţe de urgenţă, ale Regulamentului (UE) nr. 575/2013, cu modificările ulterioare şi ale reglementărilor emise în aplicarea acestora.

**Art. 448.** - (1) Fără a se aduce atingere dispozițiilor din prezenta secțiune, în procesul de autorizare a unei instituții de credit prevăzute la art. 4 alin. (1) pct. 1 lit. (b) din Regulamentul (UE) nr. 575/2013, cu modificările ulterioare, ca instituție de credit prevăzută la art. 4 alin. (1) pct. 1 lit. (a) din același regulament sunt aplicabile în mod corespunzător dispozițiile art. 34-37, art. 441 alin. (3) și (4), art. 442, art. 444 – 446 din prezenta ordonanță de urgență.

(2) La data emiterii autorizației de către către Banca Națională a României, valabilitatea autorizației emise de Autoritatea de Supraveghere Financiară pentru instituția de credit care a funcţionat ca instituţie de credit prevăzută la art. 4 alin. (1) pct. 1 lit. (b) din Regulamentul (UE) nr. 575/2013, cu modificările ulterioare, încetează de drept.

(3)Neacordarea autorizației de către Banca Națională a României ca instituție de credit prevăzută la art. 4 alin. (1) pct. 1 lit. (a) din Regulamentul (UE) nr. 575/2013, cu modificările ulterioare, nu aduce atingere valabilității autorizației emise de Autoritatea de Supraveghere Financiară pentru instituţia de credit prevăzută la art. 4 alin. (1) pct. 1 lit. (b) din același regulament.

**Art. 449 -** Dispozițiile art. 39-44 din prezenta ordonanță de urgență se aplică în mod corespunzător instituțiilor de credit autorizate de Banca Națională a României în conformitate cu prezenta secțiune.”

1. **După articolul 1631 se introduce un nou titlu, Titlul II1, cuprinzând articolele1632  -16312, cu următorul cuprins:**

„**TITLUL II1**

Prevederi aplicabile instituțiilor de credit prevăzute la art. 4 alin. (1) pct. 1 lit. b) din Regulamentul (UE) nr. 575/2013

**Art.1632**- (1) Entitățile prevăzute la art. 4 alin. (1) pct. 1 lit. b) din Regulamentul (UE) nr. 575/2013 autorizate în calitate de societate de servicii de investiții financiare conform prevederilor Legii nr. 126/2018, cu modificările și completările ulterioare, au obligația de a solicita Autorității de Supraveghere Financiară autorizarea în calitate de instituție de credit cel târziu la data la care are loc oricare dintre următoarele evenimente:

a) media activelor totale lunare, calculată pe o perioadă de 12 luni consecutive, este mai mare sau egală cu echivalentul în lei a 30 de miliarde euro;

b) media activelor totale lunare, calculată pe o perioadă de 12 luni consecutive, este mai mică decât echivalentul în lei a 30 de miliarde euro și entitatea face parte dintr-un grup în cadrul căruia valoarea totală a activelor consolidate ale tuturor entităților din grup, care în mod individual au active a căror valoare totală este mai mică decât echivalentul în lei a 30 de miliarde euro și care desfășoară oricare dintre activitățile prevăzute în secțiunea A pct. 3 și 6 din anexa nr. 1 la Legea nr. 126/2018, cu modificările și completările ulterioare, este mai mare sau egală cu echivalentul în lei a 30 de miliarde euro, ambele cuantumuri fiind calculate ca medie pe o perioadă de 12 luni consecutive.

(2) Autorizarea de către Autoritatea de Supraveghere Financiară a entităților menționate la alin. (1) în calitate de instituție de credit prevăzută la art. 4 alin. (1) pct. 1 lit. lit. b) din Regulamentul (UE) nr. 575/2013 are loc în mod concomitent cu retragerea autorizației acestora din calitate de societate de servicii de investiții financiare.

(3)  Autoritatea de Supraveghere Financiară nu poate acorda autorizaţie unei instituţii de credit prevăzute la art. 4 alin. (1) pct. 1 lit. lit. b) din Regulamentul (UE) nr. 575/2013 dacă aceasta nu dispune de fonduri proprii distincte sau de un nivel al capitalului iniţial cel puţin egal cu nivelul minim stabilit prin reglementări, care nu poate fi mai mic decât echivalentul în lei a 5 milioane euro.

(4) Autoritatea de Supraveghere Financiară stabilește prin reglementări proprii şi notifică Autorității Bancare Europene condiţiile în care poate acorda autorizaţie şi documentaţia care trebuie să însoţească cererea pentru obţinerea autorizaţiei pentru instituțiile de credit prevăzute la alin. (1).

**Art. 1633 -** Instituțiile de credit autorizate conform prevederilor art. 1632 care își desfășoară activitatea în România conform prevederilor prezentei ordonanțe de urgență se evidențiază în Registrul Autorității de Supraveghere Financiară.

**Art. 1634****-** La data emiterii autorizației unei instituții de credit de către Banca Națională a României conform prevederilor art. 441, valabilitatea autorizației acordate unei societăți de servicii de investiții financiare conform prevederilor Legii nr. 126/2018, cu modificările și completările ulterioare, încetează de drept.

**Art. 1635** **-** Entitățile care îndeplinesc condițiile prevăzute la art. 4 alin. (1) pct. 1 lit. b) din Regulamentul (UE) nr. 575/2013 pot desfășura în continuare activitățile prevăzute la respectiva literă până la obținerea autorizației prevăzute la art.441, art. 447 sau 1632, după caz.

**Art. 1636-** (1) Atunci când, în urma constatării făcute în conformitate cu prevederile art. 2751 din Legea nr. 126/2018, cu modificările și completările ulterioare, Autoritatea de Supraveghere Financiară stabilește că o entitate trebuie să fie autorizată ca instituție de credit în conformitate cu prevederile art. 1632, informează entitatea respectivă cu privire la această obligație.

(2) Entitatea notificată conform prevederilor alin. (1) comunică de îndată Autorității de Supraveghere Financiară intenția de a desfășura sau nu activități de atragere de depozite sau de alte fonduri rambursabile de la public și acordarea de credite în cont propriu.

(3) Autoritatea de Supraveghere Financiară deține competența autorizării entității prevăzute la alin. (1) în cazul în care entitatea nu intenționează să desfășoare activități de atragere de depozite sau de alte fonduri rambursabile de la public și acordarea de credite în cont propriu. În caz contrar, sunt aplicabile în mod corespunzător dispozițiile art. 441 din prezenta ordonanță de urgență.

**Art. 1637 -**  În cazuri de reautorizare, Autoritatea de Supraveghere Financiară se asigură că procesul este cât mai raționalizat posibil și ia în considerare informațiile din autorizațiile existente dacă acestea iși mențin valabilitatea.

**Art. 1638 –** Instituțiile de credit autorizate deAutoritatea de Supraveghere Financiară conform prevederilor art. 1632 pot desfășura serviciile și activitățile de investiții prevăzute în secțiunile A și B ale anexei nr. 1 din Legea nr. 126/2018, cu modificările și completările ulterioare.

**Art. 1639 –** În situația în care o instituție de creditautorizată deAutoritatea de Supraveghere Financiară conform prevederilor art. 1632 intenționează să desfășoare activitate bancară, sunt aplicabile prevederile art. 447 – 449.

**Art. 16310-**  (1) Prevederile art. 4 alin. (11), art. 7 alin. (14), art. 12 alin. (2), art. 13 - 17, art. 24 – 31, art. 33 – 35, art. 361 – 52, art. 59 - 61, art. 63 – 66, art. 80 – 91, art. 101 – 104, art. 106 – 110, art. 122, art. 123, art. 126 - 1268, art. 144, art. 146 – 149, art. 151 – 154, art. 156 alin. (1) și (3) – (41), art. 163, art. 1631, art. 165 - 1666, art. 168 - 1691, art. 171 alin. (2), art. 172 alin. (1), art. 173 – 176, art. 177 – 188, art. 194 – 211, art. 214 – 232, art. 234 - 2342, art. 275 - 277, art. 410, art. 412 și art. 420 se aplică în mod corespunzător instituțiilor de credit prevăzute la art. 4 alin. (1) pct. 1 lit. b) din Regulamentul (UE) nr. 575/2013, autorizate de Autoritatea de Supraveghere Financiară.

 (2) În aplicarea prevederilor alin. (1), orice referire la Banca Națională a României se consideră a fi făcută la Autoritatea de Supraveghere Financiară.

(3) În aplicarea prevederilor art. 1663, în vederea informării Autorităţii Bancare Europene, Autoritatea de Supraveghere Financiară transmite Băncii Naționale a României informațiile prevăzute la respectivul articol.

(4) Autoritatea de Supraveghere Financiară poate solicita înlocuirea unui auditor financiar al unei instituții de credit prevăzute la art. 4 alin. (1) pct. 1 lit. b) din Regulamentul (UE) nr. 575/2013, în situația în care acesta nu își îndeplinește în mod corespunzător atribuțiile prevăzute de lege sau nu respectă cerințele de conduită etică și profesională specifice.

(5) În aplicarea prevederilor art. 183 alin. (1), art. 1851 alin. (2) și (4), art. 1854 și art. 202 alin. (2), trimiterile la obligația de păstrare a secretului profesional aplicabile Băncii Naționale a României se consideră a fi făcute la obligațiile de păstrare a secretului profesional aplicabile Autorității de Supraveghere Financiară, prevăzute de Legea nr. …/2021 privind supravegherea prudențială a societăților de servicii de investiții financiare, precum și pentru modificarea și completarea unor acte normative, denumită în continuare *Legea nr. …./2021*.

(6) În aplicarea prevederilor art. 224 alin. (1) lit. d), Autoritatea de Supraveghere Financiară face publice datele statistice prevăzute la respectiva literă, fără a aduce atingere prevederilor privind păstrarea secretului profesional aplicabile Autorității de Supraveghere Financiară prevăzute de Legea nr. …./2021.

**Art. 16311** - Autoritatea de Supraveghere Financiară poate retrage autorizația acordată unei instituții de credit în situația în care, pentru o perioadă de 5 ani consecutivi, media activelor sale totale este inferioară pragurilor prevăzute la art. 4 alin. (1) lit. b) din Regulamentul (UE) nr. 575/2013.

**Art. 16312** - Desfășurarea uneia dintre activitățile de tranzacţionare pe cont propriu și subscriere de instrumente financiare şi/sau plasarea de instrumente financiare cu angajament ferm, prevăzute la pct. 3 și 6 din secțiunea A a anexei nr. 1 din Legea nr. 126/2018, conform prevederilor art. 4 alin. (1) pct.1 lit. b) din Regulamentul (UE) nr. 575/2013 și atingerea pragului prevăzut la același articol, fără a avea o autorizație ca instituție de credit, constituie infracţiune şi se pedepsește cu închisoare de la un an la 5 ani.”

1. **La articolul 176 alineatul (1), literele a1) și b) se modifică și vor avea următorul cuprins:**

“a1) instituția de credit supravegheată de Banca Națională a României este unica filială, instituție de credit, a unei firme de investiții-mamă la nivelul României sau a unei firme de investiții-mamă la nivelul unui alt stat membru sau a unei firme de investiții-mamă la nivelul Uniunii Europene sau, în cazul în care există mai multe filiale, instituții de credit, instituția de credit, persoană juridică română, supravegheată la nivel individual de Banca Națională a României, are cel mai mare total al activului bilanțier.

b) instituţia de credit supravegheată la nivel individual de Banca Naţională a României are ca societate-mamă o societate financiară holding mamă la nivelul României sau o societate financiară holding mixtă-mamă la nivelul României ori o societate financiară holding-mamă la nivelul altui stat membru ori o societate financiară holding mixtă-mamă la nivelul unui stat membru ori o societate financiară holding-mamă la nivelul Uniunii Europene sau o societate financiară holding mixtă-mamă la nivelul Uniunii Europene, fără ca societatea-mamă să mai aibă ca filiale alte instituţii de credit sau firme de investiţii în România sau în alte state membre;”

1. **La articolul 176 alineatul (1), partea introductivă a literei c) se modifică și va avea următorul cuprins:**

„c) instituţia de credit supravegheată de Banca Naţională a României are ca societate-mamă, o societate financiară holding-mamă la nivelul României sau o societate financiară holding mixtă-mamă la nivelul României ori o societate financiară holding-mamă la nivelul altui stat membru sau o societate financiară holding mixtă-mamă la nivelul altui stat membru ori o societate financiară holding-mamă la nivelul Uniunii Europene sau o societate financiară holding mixtă-mamă la nivelul Uniunii Europene şi care este societate-mamă, după caz, pentru cel puţin încă o instituţie de credit sau o firmă de investiţii autorizate în România sau într-un alt stat membru și:”

1. **La articolul 176, alineatele (11) și (2) se modifică și vor avea următorul cuprins:**

„(11)Prin excepție de la prevederile alin.(1) lit.a1), lit.c) subpct.ii) și lit.e), supravegherea pe bază consolidată se realizează de către Banca Națională a României atunci când aceasta supraveghează la nivel individual una sau mai multe instituții de credit, filiale în cadrul unui grup și suma totalurilor activului bilanțier al acestora este mai mare decât cel al altor filiale, instituții de credit, supravegheate la nivel individual de către altă autoritate competentă din România sau din alt stat membru.

(2) În anumite cazuri, Banca Națională a României poate să nu aplice, de comun acord cu autoritățile competente din România sau din alte state membre, criteriile prevăzute la alin. (1) lit.a), a1), c) și e) și să desemneze o altă autoritate responsabilă cu exercitarea supravegherii pe bază consolidată dacă aplicarea acestor criterii ar fi necorespunzătoare, având în vedere instituțiile de credit respective și importanța activității desfășurate de acestea în România sau alte state membre sau nevoia de a asigura continuitatea exercitării supravegherii pe bază consolidată de către aceeași autoritate competentă. În aceste cazuri, instituția de credit-mamă la nivelul Uniunii Europene, societatea financiară holding-mamă la nivelul Uniunii Europene, societatea financiară holding mixtă-mamă la nivelul Uniunii Europene ori instituția de credit cu cel mai mare total al activului bilanțier, după caz, are dreptul de a își exprima opinia înainte de luarea unei astfel de decizii de către autoritățile competente. În termen de 15 zile calendaristice după încheierea oricărui acord potrivit prevederilor prezentului alineat, Banca Națională a României notifică Comisia și Autoritatea Bancară Europeană.”

1. **După articolul 176, se introduce un nou articol, articolul 1761, cu următorul cuprins:**

„**Art. 1761**. - (1) Supravegherea pe bază consolidată este exercitată de către Autoritatea de Supraveghere Financiară atunci când aceasta supraveghează la nivel individual una sau mai multe societăți de servicii de investiții financiare din cadrul grupului cu cel mai mare total al activului bilanțier.

(2) Supravegherea pe bază consolidată a unei societăți de servicii de investiții financiare este exercitată de Autoritatea de Supraveghere Financiară în situația în care societatea de servicii de investiții financiare supravegheată la nivel individual de Autoritatea de Supraveghere Financiară are ca societate-mamă o societate financiară holding-mamă la nivelul României sau o societate financiară holding mixtă-mamă la nivelul României ori o societate financiară holding-mamă la nivelul altui stat membru ori o societate financiară holding mixtă-mamă la nivelul unui stat membru ori o societate financiară holding-mamă la nivelul Uniunii Europene sau o societate financiară holding mixtă-mamă la nivelul Uniunii Europene.

(3) În situația în care societatea de servicii de investiţii financiare supravegheată de Autoritatea de Supraveghere Financiară face parte dintr-un grup supus supravegherii consolidate potrivit art. 18 alin. (3) sau (6) din Regulamentul (UE) nr. 575/2013 și are cel mai mare total al activului bilanțier, supravegherea pe bază consolidată este exercitată de către Autoritatea de Supraveghere Financiară în cazul în care grupul nu include instituții de credit.”

1. **La articolul 189, alineatul (1) se modifică și va avea următorul cuprins:**

„**Art. 189**. - (1) Pentru a pune bazele şi pentru a facilita o supraveghere eficientă la nivel naţional a instituţiilor de credit şi a instituţiilor financiare, Banca Naţională a României şi Autoritatea de Supraveghere Financiară încheie acorduri scrise de coordonare şi cooperare.”

1. **La articolul 2074, alineatul (2) se modifică şi va avea următorul cuprins:**

“(2) Pentru scopurile art.2071- art.2077 :

a) valoarea totală a activelor din Uniune ale grupului dintr-un stat terț reprezintă suma următoarelor elemente:

(i) valoarea totală a activelor fiecărei instituții din Uniune din cadrul grupului dintr-un stat terț, astfel cum rezultă din bilanțul consolidat al acesteia sau, în cazul în care bilanțul instituției nu este consolidat, din bilanțul său individual; și

(ii) valoarea totală a activelor fiecărei sucursale a grupului dintr-un stat terț, autorizată în Uniune în conformitate cu prezenta ordonanță de urgență, cu Legea nr. 126/2018, cu modificările și completările ulterioare**,** sau cu legislația care transpune Directiva 2013/36/UE sau Directiva 2014/65/UE în alte state membre sau cu Regulamentul (UE) nr. 600/2014 al Parlamentului European și al Consiliului.

b)termenul *„instituție”* include, de asemenea, firmele de investiții.”

1. **La articolul 215, alineatul (1) se modifică şi va avea următorul cuprins:**

„**Art. 215.** - (1) Banca Națională a României poate să schimbe informații cu autoritățile competente din celelalte state membre şi să transmită informații Comitetului European pentru Risc Sistemic, Autorității Bancare Europene, Autorității Europene pentru Valori Mobiliare și Piețe, instituite prin Regulamentul (UE) nr. 1095/2010 al Parlamentului European și al Consiliului, potrivit prevederilor prezentei ordonanțe de urgență, ale Regulamentului (UE) nr. 575/2013, ale Regulamentul (UE) 2019/2033 al Parlamentului European și al Consiliului, ale prevederilor art. 15 din Regulamentul (UE) nr. 1092/2010, ale prevederilor art. 31, 35 şi 36 din Regulamentul (UE) nr. 1093/2010, precum şi ale prevederilor art. 31 şi 36 din Regulamentul (UE) nr. 1095/2010 al Parlamentului European şi al Consiliului, ale Directivei (UE) 2019/2034 a Parlamentului European și a Consiliului,şi ale altor acte normative aplicabile instituțiilor de credit.”

1. **Capitolul X din titlul III al părții I, cuprinzând articolele 278 – 284, se abrogă.**

**Art. 92** - Legea nr. 312/2015 privind redresarea și rezoluția instituțiilor de credit și a firmelor de investiții, precum și pentru modificarea și completarea unor acte normative în domeniul financiar, cu modificările ulterioare, publicată în Monitorul Oficial, Partea I, nr. 920 din 11 decembrie 2015, se modifică și se completează după cum urmează:

1. **La articolul 2 alineatul (1), punctul 3 se modifică și va avea următorul cuprins:**

 „3. *firmă de investiții* - o firmă de investiții astfel cum este definită la art. 4 alin. (1) pct. 22 din Regulamentul (UE) 2019/2033 al Parlamentului European și al Consiliului [din 27 noiembrie 2019 privind cerințele prudențiale ale firmelor de investiții și de modificare a Regulamentelor (UE) nr. 1093/2010, (UE) nr. 575/2013, (UE) nr. 600/2014 și (UE) nr. 806/2014, denumit în continuare *Regulamentul (UE) 2019/2033,*](https://eur-lex.europa.eu/legal-content/RO/TXT/HTML/?uri=CELEX:32019L2034&from=EN#ntr*12-L_2019314RO.01006401-E0038) care face obiectul cerinței privind capitalul inițial prevăzute la art. 12 din Legea nr. ... / 2021 privind supravegherea prudențială a societăților de servicii de investiții financiare, precum și pentru modificarea și completarea unor acte normative, denumită în continuare *Legea nr. ... / 2021.*”

1. **După articolul 637 se introduce un nou articol, art. 6371, cu următorul cuprins:**

„**Art. 6371.** - (1) În conformitate cu prevederile art. 65 alin. (4) din Regulamentul (UE) 2019/2033, trimiterile la art. 92 din Regulamentul (UE) nr. 575/2013 din prezenta lege în ceea ce privește cerințele de fonduri proprii pe bază individuală ale firmelor de investiții prevăzute la art. 2 alin. (1) pct. 3 din prezenta lege și care nu sunt firme de investiții prevăzute la art. 1 alin. (2) sau (5) din Regulamentul (UE) 2019/2033 se interpretează astfel:

a) trimiterile la art. 92 alin. (1) lit. c) din Regulamentul (UE) nr. 575/2013 referitoare la rata capitalului total din prezenta lege se referă la art. 11 alin. (1) din Regulamentul (UE) 2019/2033;

b) trimiterile la art. 92 alin. (3) din Regulamentul (UE) nr. 575/2013 referitoare la cuantumul total al expunerii la risc din prezenta lege se referă la cerința aplicabilă de la art. 11 alin. (1) din Regulamentul (UE) 2019/2033 înmulțită cu 12,5.

 (2) În conformitate cu prevederile art. 94 din Legea nr. ... / 2021, trimiterile din prezenta lege la art. 2262-2264 din Ordonanţa de urgenţă a Guvernului nr. 99/2006, aprobată cu modificări şi completări prin Legea nr. 227/2007, cu modificările şi completările ulterioare, referitoare la cerințele de fonduri proprii suplimentare pentru firmele de investiții prevăzute la art. 2 alin. (1) pct. 3 din prezenta lege și care nu sunt firmele de investiții prevăzute la art. 1 alin. (2) sau alin. (5) din Regulamentul (UE) 2019/2033 se interpretează ca trimiteri la art. 50-52 din Legea nr. ... / 2021.”

**Art. 93 -** Legea nr. 126/2018 privind piețele de instrumente financiare, publicată în Monitorul Oficial al României, Partea I, nr. 521 din 26 iunie 2018, cu modificările și completările ulterioare, se modifică şi se completează după cum urmează:

1. **La articolul 17 alineatul (1), litera c) se modifică și va avea următorul cuprins:**

„c) nu mai îndeplinește condițiile în care a fost acordată autorizația, cum ar fi respectarea condițiilor privind nivelul capitalului inițial, conform cerinţelor Legii nr. .../2021 privind supravegherea prudențială a societăţilor de servicii de investiţii financiare, precum şi pentru modificarea și completarea unor acte normative, denumită în continuare *Legea nr. …/2021*, sau a condițiilor prevăzute de Regulamentul (UE) 2019/2033 al Parlamentului European și al Consiliului;”

1. **La articolul 17, alineatul (5) se modifică și va avea următorul cuprins:**

„(5) În perioada prevăzută la alin. (4), S.S.I.F. este exonerată de la îndeplinirea cerinţelor de capital prevăzute la art. 12 din Legea nr. …/2021*.*”

1. **La articolul 28, partea introductivă a alineatului (2) se modifică și va avea următorul cuprins:**

,,(2) Prin excepţie de la prevederile alin. (1), A.S.F. poate autoriza o S.S.I.F. prevăzută la art. 12 alin. (2) din Legea nr. .../2021 să fie condusă de o singură persoană fizică, în conformitate cu reglementările emise de A.S.F., cu obligaţia îndeplinirii cel puţin a următoarelor condiţii:”

1. **La articolul 42, după alineatul (1) se introduce un nou alineat, alin. (11), cu următorul cuprins:**

„(11) Fără a aduce atingere relațiilor intragrup, în cazul în care o societate dintr-o țară terță, inclusiv prin intermediul unei entități care acționează în numele acesteia sau care are legături strânse cu o astfel de societate dintr-o țară terță sau cu orice altă persoană care acționează în numele unei astfel de entități, contactează clienți sau clienți potențiali din România, aceasta nu se consideră a fi un serviciu furnizat la inițiativa exclusivă a clientului.”

1. **Titlul secțiunii a 11-a din capitolul I al titlului II se modifică și va avea următorul cuprins:**

„*Secțiunea a 11-a*

*Dotarea cu capital inițial*”

1. **Articolul 46 se modifică și va avea următorul cuprins:**

„**Art. 46** - A.S.F. este în drept să nu acorde autorizația dacă S.S.I.F. în cauză nu are capital inițial suficient conform cerințelor art. 12 din Legea nr. ..../2021, ținând seama de natura serviciului sau a activității de investiții avută în vedere.”

1. **Articolul 47 se abrogă.**
2. **La articolul 122 alineatul (3), litera c) se modifică și va avea următorul cuprins:**

„c)sucursala deţine nivelul capitalului minim iniţial prevăzut la art. 12 din Legea nr. …/2021 de care dispune liber;”

1. **La articolul 124 alineatul (1), litera b) se modifică și va avea următorul cuprins:**

„b) că sucursala societății dintr-o țară terță va putea să respecte dispozițiile prevăzute la alin. (3) și (6).”

1. **La articolul 124, după alineatul (5) se introduc patru noi alineate, alin. (6) - (9), cu următorul cuprins:**

„(6) A.S.F. notifică anual AEVMP lista sucursalelor societăților din țări terțe care își desfășoară activitatea pe teritoriul României.

(7) Sucursala societății dintr-o țară terță care este autorizată în conformitate cu prevederile alin. (1) raportează anual A.S.F. următoarele informații:

a) amploarea și sfera de cuprindere ale serviciilor și activităților desfășurate de sucursala din România;

b) în cazul societăților dintr-o țară terță care desfășoară activitatea prevăzută la pct. 3 din secțiunea A a anexei nr. 1, expunerea lor lunară minimă, medie și maximă la contrapărți din UE;

c) în cazul societăților dintr-o țară terță care furnizează unul sau ambele servicii prevăzute la pct. 6 din secțiunea A a anexei nr. 1, valoarea totală a instrumentelor financiare care provin de la contrapărți din UE și care au fost subscrise sau plasate cu angajament ferm în ultimele 12 luni;

d) cifra de afaceri și activele totale corespunzătoare serviciilor și activităților prevăzute la lit. a);

e) o descriere detaliată a măsurilor de protecție a investitorilor de care beneficiază clienții sucursalei, inclusiv a drepturilor clienților care rezultă din sistemul de compensare a investitorilor prevăzut la art. 122 alin. (3) lit. f);

f) politica lor de administrare a riscurilor și măsurile aplicate de sucursală pentru serviciile și activitățile prevăzute la lit. a);

g) mecanismele de guvernanță, inclusiv persoanele care dețin funcții-cheie pentru activitățile sucursalei;

h) orice altă informație pe care A.S.F. o consideră necesară pentru facilitarea monitorizării cuprinzătoare a activităților sucursalei.

(8)   La cererea acesteia, A.S.F. comunică AEVMP următoarele informații:

a) toate autorizațiile pentru sucursalele autorizate în conformitate cu prevederile alin. (1) și eventualele modificări ulterioare ale acestor autorizații;

b) amploarea și sfera de cuprindere ale serviciilor și activităților desfășurate de o sucursală autorizată din România;

c) cifra de afaceri și activele totale corespunzătoare serviciilor și activităților prevăzute la lit. b);

d) numele grupului dintr-o țară terță din care face parte o sucursală autorizată.

(9)  A.S.F., autoritățile competente ale entităților care fac parte din același grup ca sucursalele societăților din țări terțe autorizate în conformitate cu prevederile alin. (1), AEVMP și ABE cooperează îndeaproape pentru a se asigura că toate activitățile grupului respectiv în Uniune sunt supuse unei supravegheri cuprinzătoare, coerente și eficace, în conformitate cu prevederile Directivei 2014/65/UE, ale Regulamentului (UE) nr. 575/2013, ale Regulamentului (UE) nr. 600/2014, ale Regulamentului (UE) 2019/2033, ale Directivei 2013/36/UE și ale Directivei (UE) 2019/2034.”

1. **La articolul 239 alineatul (5), litera a) se modifică și va avea următorul cuprins:**

„a) pentru a verifica dacă sunt îndeplinite condițiile de acces la activitatea firmelor de investiții și pentru a facilita controlul condițiilor de exercitare a acestei activități, procedurile administrative și contabile și mecanismele de control intern;”

1. **După articolul 275 se introduce un nou articol, art. 2751, cu următorul cuprins:**

„**Art. 2751** – (1) În scopul autorizării prevăzute la art. 1636 alin. (1) din Ordonanţa de urgenţă a Guvernului nr. 99/2006, aprobată cu modificări şi completări prin Legea nr. 227/2007, cu modificările şi completările ulterioare, A.S.F. notifică solicitantul în cazul în care activele totale preconizate ale unei entități care a solicitat autorizația în temeiul prezentei legi înainte de 25 decembrie 2019 pentru a desfășura activitățile prevăzute la pct. 3 și 6 din secțiunea A a anexei nr. 1 au o valoare mai mare sau egală cu echivalentul în lei a 30 de miliarde euro.

(2) Valoarea în lei a sumei prevăzute la alin. (1) se determină prin transformarea sumelor exprimate în euro, pe baza cursului de schimb mediu anual comunicat de B.N.R., la sfârșitul anului fiscal.”

**TITLUL VIII**

**Dispoziţii tranzitorii şi finale**

**Art. 94** - În sensul supravegherii prudențiale și al rezoluției S.S.I.F., trimiterile din legislaţia naţională la prevederile Ordonanței de urgență a Guvernului nr. 99/2006 în ceea ce privește firmele de investiții se consideră a fi trimiteri la prezenta lege și la reglementările A.S.F. emise în aplicarea acesteia.

**Art. 95 -** Trimiterile la nivelurile capitalului inițial prevăzute la art. 12 din prezenta lege se consideră ca înlocuind trimiterile la nivelurile de capital inițial stabilite de Legea nr. 126/2018, după cum urmează:

a) trimiterile la capitalul inițial al S.S.I.F. de la art. 47 alin. (5) din Legea nr. 126/2018 se consideră ca trimiteri la art. 12 alin. (1) din prezenta lege;

b) trimiterile la capitalul inițial al S.S.I.F. de la art. 47 alin. (2), (3), (4), (6) și (7) din Legea nr. 126/2018 se consideră a fi făcute la art. 12 alin. (2), (3) sau (4) din prezenta lege, în funcție de tipurile de servicii și de activități de investiții ale S.S.I.F. în cauză.

**Art. 96 -** Valoarea în lei a sumelor prevăzute în euro în cuprinsul prezentei legi se determină prin transformarea sumelor exprimate în euro, pe baza cursului de schimb mediu anual comunicat de B.N.R., la sfârşitul anului fiscal.

**Art. 97** – Încadrarea S.S.I.F. autorizate înainte de data de 26 iunie 2021 în prevederile art. 12 se realizează conform prevederilor art. 57 din Regulamentul (UE) 2019/2033.

**Art. 98** – Actele şi faptele juridice încheiate ori, după caz, săvârşite sau produse înainte de intrarea în vigoare a prezentei legi nu pot genera alte efecte juridice decât cele prevăzute de legea în vigoare la data încheierii sau, după caz, a săvârşirii ori producerii lor.

**Art. 99.** – Orice referire la sintagma “instituție de credit” sau “instituții de credit”, cuprinsă în Ordonanța de urgență a Guvernului nr. 99/2006 privind instituțiile de credit și adecvarea capitalului, aprobată prin Legea nr. 227/2007, cu modificările și completările ulterioare, se consideră a fi făcută la sintagma „instituție de credit prevăzută la art. 4 alin. (1) pct. 1 lit. (a) din Regulamentul (UE) nr. 575/2013, cu modificările ulterioare” sau „instituții de credit prevăzute la art. 4 alin. (1) pct. 1 lit. (a) din Regulamentul (UE) nr. 575/2013, cu modificările ulterioare”, cu excepția referirilor cuprinse în:

1. titlul Ordonanței de urgență a Guvernului nr. 99/2006 privind instituțiile de credit și adecvarea capitalului, aprobată prin Legea nr. 227/2007, cu modificările și completările ulterioare;
2. art.1, art. 2, art. 4, art. 41, art. 7 alin. (1) și (11), art.54, art.176 din ordonanța de urgență menționată;
3. Titlul II1, Partea I din ordonanța de urgență menționată.

**Art. 100.** - Prezenta lege se publică în Monitorul Oficial al României, Partea I și intră în vigoare la 10 zile de la data publicării.

\*

Prezenta lege transpune Directiva (UE) 2019/2034 a Parlamentului European și a Consiliului din 27 noiembrie 2019 privind supravegherea prudențială a firmelor de investiții și de modificare a Directivelor 2002/87/CE, 2009/65/CE, 2011/61/UE, 2013/36/UE, 2014/59/UE și 2014/65/UE, publicată în Jurnalul Oficial al Uniunii Europene, seria L, nr. 314/64 din 5 decembrie 2019.